ڕووداوی شەری چەکدارانەی ئامول. سەلاح پوورئەسەد – Giareng\nلە گەڵ ئازاد ماتۆڕ سیکلێتێکمان پێ بوو کە بە شار و دیھات دا دەسوڕاینەوە،ئەو ماتۆڕە لە پاسگای سونەتەی سەقز ھی ژاندارمەکانی شا بوو، چۆن گەیشتبۆە دەستی ئێمە لێرە دا بۆ باس کردن نابێ. ھێندە بەو ماتۆڕە کەوتبووین ھەموو سرو گوێلاکمان شکا بوو. جاری وابوو لە بەر بێ بێنزینی نەوتمان لە گەڵ تێکەڵ دەکرد. ماتۆڕ لە پێشدا ڕەنگی شین بوو، بەڵام ھێندە کەوتبوو زەحمەت بوو بزانی چ ڕەنگێکە. ئەوندەی خۆمان بۆ جوتیار و ئاوارەی شارەکان ماندوو کرد، ھەر لە گوتن نایە. لە بیرمە لە جەریانی ھاوکای کردنمان بۆ ئاوارەکانی شەڕی سەقز کە لە بۆکان چادریان بۆ ھەڵدرابوو لە گەڵ کاک سید احمد حسینی وا بزانم ئەو کات مەیلی کۆمەڵەی یەکسانی ھەبوو (جوتیارانی ھەوەتوو بە ھەڵە پێیان دەگوت کۆمەڵە ی یەک سانتی) ئاشنا بووم، ئەو ئاشنایەتیە بوو بە ھەوێنی دوستایەتێکی پتەو کە تائێستاش بەر دەوامە. سید احمد کەسێکی ماندوو و شۆڕشگێر بوو کە پاشان لە ناوچەی سەقز فیداکاری زۆری کرد و بە لەقە لەق لە مردن ڕزگاری بوو کاتێک ڕێژیم ژومارەیەک پێشمەرگەی دەرمان خۆارد کرد. ئێستاش پاش ئەو ژاراوی بوونە موی سەری بێ ڕەنگ ھەر ڕەشە.\nبەر دەوام دەچوینە دیھات کە جوتیار و زەحمەتکێش لە گەڵ ئەرکی خۆێان ئاشنا کەین. خۆمان بە زەحمەت لە نوسراوە ڕەق و ژانە سەر ھێنەرەکانی ئەدەبیاتی “اتحادیە” حاڵی دەبووین، جا وەرە لە فارسی ڕا بیکەوە بە کوردی، و خەڵکی پێ حاڵی بکە.دوای ئەو ھەمووە چەنەوڕیە کابڕای گوندی چونکە لە پێشدا فێر کرا بوو کە کاری لە گەڵ بکەین، دەیگوت : وەڵا خۆ قسەکانتان جۆانە، ئەگەر سبەینێ یاریدەم بدەن و ئەو پەڵە نۆکەم لە گەڵ بڕننەوە، دوو بەیانی دەتۆانم دوو بزنەکان بەرمە بازار و بیان فرۆشم. بە خێزانم دەڵێم کولیرە چەورە و ماستاوێکی خەستمان بۆ ئامادە بکا. کە دەمانگووت کارمان ھەیە و ناتۆانین نۆک بڕنینەوە دەیگووت: دۆێنێ ڕێخراوەکانی حیزب ( بە جێی ڕێکخراوە دەیگووت ڕێخراوە) لێرە بوون ناوی خۆم لە لای ئەوان نوسیوە. ئی وابوو دەیگووت: بەو ماتۆڕەوە چیتان پێ دەکرێ، دوێنێ کومەڵە پایگای فڵان جێگای گرت. ئیتر وازمان لەو جۆرە خەباتە ھێناو زیاتر خۆمان بە خوێندنەوە خەریک کرد.\nھەڵوێستی ھەڵە و ناسیاسیانەی “اتحادیە” لەمەڕ شەری ئێران و عێراق مایە شەرمەزاریم بوو. بە ھیچ شێوەیەک بۆم لێک نەدەدراوە کە چۆن ڕێکخراوێکی چەپ بە شێوەی خۆاری کەوە مەیڕێژە لە گەڵ ڕێژێمێکی دڕندەی وەک کۆماری ئیسلامی ڕەفتار دەکا. کێشەی جەریاناتی چەپ لە گەڵ حیزبی دێموکرات ڕوو لە زیاد بون بوو ، کۆمەڵە و دێموکرات ھەریەکەوە سازی خۆی لێدەدا، شەڕی تەبلیغاتیان دەست پێ کردبوو. یەک دوو تێکھەڵچوونی چەکداری لە نێوان ڕاە کارگر، توفان و حدکا ڕووی دا و لە شاری بۆکانیش لە ھێرشێکی چەکدارانەی حدکا بۆ سەر پەیکار، ٣ پێشمەرگەی پەیکار گیانیان لە دەست دا. یەکێک لەو کەسانەی کە گیانی بەخت کرد تاھیر ئیبراھیمی لە بنەماڵەیەکی ناسراوی بۆکان بوو.\nبۆ دەورەیەکی چەند حەوتوویی ئازادیان ناردە تاران و من لە سنە مامەوە. “اتحادیە” باوەڕێکی تەواوی بە ئازاد ھەبوو. ھەم باشتر فێر دەبوو و ھەمیش لە من باوەڕی زیاتر پێیان بوو. لە کۆبووبەوەکان دا ڕەخنەم دەگرت و سیاسەتی نادروست و ڕاست ڕەوانەم لە قاو دەدا. ھەر ئەوەش وای کرد ئازاد زووتر لە من وەک ئەندامی اتحادیە بناسرێت و بەڵگە ناو خوێیەکانی پێ بدرێ. لە ماوەی مانەوەم لەو ڕێکخراوەیە دا لە گەڵ زۆر کەس ئاشنا بووم و کارم لە گەڵ کردوون و شتیان لێ فێر بووم. ناوی ھێندێکیان لێرە دا دەھێنم و لە ناوی ھێنانی ھێندێک کەسیش کە نازانم لە کوێن خۆ دەپارێزم. كاک صلاح شمس برھان ، کاک پیرۆت محمدی( سمایل) کە لەوە بە دوا ھەر بە کاک سمایل ناوی دێنم، کاک ڕەسوڵ محمدی( محمد) لەوە دوا ئەویش ھەر بە محمد ناو دێنم، د. امیر حسنپور کە لە ڕێبەرانی پایە بەرزی اتحادیە بوون. ئەستی پیرۆتی کە ژنە تێکۆشەرێکی ماندوو نەناس بوو و تا درەنگ بەشێک لە پەیوەندیەکانمان لە ڕێگای ئەوەوە بوون. علی پیرۆتی کە دواتر چووە نێو و حیزب و کرا بەجێگری ھێز و شەھید بوو. محمودی برای کە ھەمیشە خەو ئاڵوو بوو. قادر لوتفیانی( مامۆستا ئازا) کە یەکەم جار بە کتێبی ” اسب ونان” لەگەڵی ئاشنا بووم ، ھەمزە شمس الدینی، شھرزاد مجاب، جوتێک ھەباس واتا عباس جونیان و عباس کەرەفتوو کە ئێستاش قەڵافەتیان بەو شەدە ڕەشانەی ناوچەی دیواندەرە ھەر لە بەر چاومن . ھەر وەھا زۆرێک لە ڕێبەران و کادرە غەیرە کوردەکان کە دواتر لە جەریانی باسەکاندا ناویان دێنم.\nلە گوندەکە خۆمان تا کاتی وەڕی کەوتن بۆ ئامول ماینەوە. پاییزێکی سارد بوو، بابم ھێندێک قوڕەکاری بە دەستەوە بوو، یارمەتیمان دەدا کە ژورێک دروست کا. ھەر دەمان گنخاند کە یارمەتی بدەین، کاری خۆمانم زۆر پێ ناخۆش بوو. بابم دەیگووت وەک گای خراپ وای ئامادەی سەرەی گێرە بۆ خەڵک بکەی بەڵام بنەی ماڵە خۆمان ناکەی. ڕۆژانە دێوارێکمان دادەنا و ئێواری بە ھۆی سەرماوە قوڕەکە دەیبەست و کێشەی نەبوو، ڕۆژی دەواتر کە ھەتاو لێی دەدا، یەکسەر دەڕووخا، ئاخرێکەی ئەو دیوە ھەر دروست نەکرا. “اتحادیە” دەست لە پێ درێژتر وازی لە پشتیوانی کردن لە شەڕی ئێران و عێراق ھێنا و ئەو جار سیاسەتیکی قۆڕتری پەیرەو کرد و پێی وابوو ” حزب جمھوری اسلامی” کودتای کردوە و دەبێ دیفاع لە بەنی سەدر بکەن. ئێستاش بۆم ڕوون نەبووە بۆ ھەمیشە دەبوو دەست بە کلکی باڵێکی ڕێژیمەوە بگرن. کە بەنی سەدریش تێی قووچاند، اتحادیە بە ناچاری ساغ بۆوە کە ئێتر ڕێژیم بە جەنابی ئیمام خومەینیشەو دژی گەلین و پێویستە بڕوخێ. لە ڕاستەوە بۆ چەپ ١٨٠ دەرجە گۆڕدرا.\nلە نێو ئەو کەسانەش کە خۆازیاری شەڕی چەکداری بوون ، دوو بۆ چوون ھەبوو ، یەکیان پێی وا بوو کە شەڕی چەکدارانەی درێژ ماوە دەست پێ بکەین ویەکیش پێی وابوو کە ڕاپەڕینی خێرا و گرتنی شار لە بەر چاو بێ. کە بۆچوونی دوھەم پەسند کرا.بۆیەش نەگەڕانەوە کوردستان، پێیان وابوو کە بە کردنەوەی بەرەیەکی دیکەی شەڕ ، ھەم ھاوکاری کوردستانیان کردوە و ھەمیش ھێزەکانی ڕێژیم لە دوو بەرە داسەرقاڵ دەکەن. بەرە، بەرە ئەو چەک و چۆڵانەی کە لە کاتی ڕاپەڕینی سالی ١٣٥٧ گرتبوویان و ئەو چەکانە کە لە کوردستان ھەیانبوو لە گەڵ چەکەکانی تر کە لە بەرەی شەر وەدەستیان ھێنابوو ڕەوانەی جەنگەل کرد. لە کاتی ڕاگوێزتنی چەکەکانی کوردستان اتحادیە داوای لە کۆمەڵە کرد بوو کەھاوکاریان بکەن بۆ گەیاندنی ئەو چەکانە بۆ تاران ، کەچی ئەوان داوای لە سەدا ٢٠ی چەکەکانی کرد بوو. تا ئاخری گەلاوێژی ١٣٦٠چەک چۆڵ گەیاندرانە دەورو بەر ئامول و بە ھۆی سەرقاڵی ڕێژیم لە تاران زۆر نەدەپەرژایە سەر شوێنەکانی تر و ئەو ئاڵ و گۆڕە بێ کێشە بە ڕێوە چوو ، بەشێکی زۆری ئەو کەل و پەلانە بە ماشێنی گەوەی خشت گەیاندرانە شوێنێک لە نزیک جادە زرکە لە ناو جەنگەل . ھاوکات بەشی شناسایی بنکەکانی ڕێژیم لە لایان ھاوڕێیان ژنەوە بە باشی ئەنجام درا و نەقشەیەکی باشی شەقام و کۆڵانەکان ئامادە کرا…


ڕۆژهه‌ڵاتی ناوه‌ڕاست - گفتوگۆکان, ٠١ ی مانگی هه‌شـت ٢٠١٦\nئەمە سیەمین هێڕشی تیرۆریستیە کە لە ماوەی 18 مانگی رابوردوودا لە فەرەنسا روودەدات. فەرەنسایەک کە زمانەکەی بە زمانی رۆمانس و خۆشەویستی لە جیهاندا ناوبانگە، پاریسەکەی کە هەرە جوانترین پاێتەختی جیهانە، وڵاتێک کە خاوەنی فیستیڤاڵی فیلمی سینەمایی کانە و موزیکەکەی وەکو دەرمانی ساڕێژکەرە، هۆێ چییە کەوتوەتە بەر شاڵاوی ئەو جۆرە کارە تیرۆریستیانەدا؟\nهێرشی تێروریستی بۆ سه‌ر مه‌دینه؛ ماناکان و کاردانه‌وه‌کان\nفەڕەنسا باری نائاسایی درێژدەکاتەوە\nسەرۆکی فەڕەنسا دەڵێت ئەو هێرشەی بە لۆریەکەوە کرا لە شاری نیس و بووە مایەی کوژرانی 84 کەس و برینداربوونی ژمارەیەکی زۆری خەڵک هەموو تایبەتمەندێتیەکانی هێرشی تێرۆرکاری تیادایە.\nلەگەڵ ڕووداوەکاندا: یاسای دژە تێرۆر لە هەرێمی کوردستان / مۆرکردنی یاداشتنامەی لێکتێگەیشتن لە نێوان هەرێم و پەنتاگۆن\nلە بەرنامەی ئەم هەفتەیەی لەگەڵ ڕووداوەکاندا دوو تەوەر باس دەکرێن. یاسای دژە تێرۆر و هەروەهاش ئەو یاداشتنامەی لێکتێگەیشتنەی لە نێوان وەزارەتی بەرگری وڵاتە یەکگرتووەکانی ئەمریکا و وەزارەتی کاروباری پێشمەرگە لە هەرێمی کوردستان.\nگەشەکردنی توندڕەویی لە سایەی قەیرانەکاندا\nتێکڕای قەیرانەکانی رۆژهەڵاتی ناوەڕاست هەر لە گرفتاری ئابوری و سیاسی، یاسایی و ئاسایش شارەزایانی خستۆتە بەردەم لێکدانەوەو تێڕاوانینی جیاوازەوە؛ بەڵام راونین و دنیابینی توندڕەوی ئاینی و فەرهەنگی پێکڕا لەبرودایەو کاریگەری خستۆتە سەر ژیانی گشتی هاوڵاتیان و یاسا و دامەزراوەکان


چەند نەریتێكی گەلانی دنیا\n:: PM:05:15:12/10/2021 \nكۆمەڵگەی مرۆڤایەتی لە چەندان گەل و نەتەوە و تایفە و ئاین و مەزەو و بیروباوەڕ و ئایدۆلۆجیای جیاوازەوە پێك هاتووە، هەریەك لەوانە خاوەنی نەریتی تایبەت بە خۆیانن، لەوانە نوێ و هەشیانە كۆنە و وەك كولتوور لە باوانیانەوە بۆیان ماوەتەوە، لە خوارەوە هەندێك نەریتی گەلانی دنیایە، لەوانە بولگاریا و ژاپۆن و بەرازیل.\nلە نەریتەكانی گەلی بولگاریا، كە هەندێكیان چیرۆكیان لە پشتەوەیە و هەیشیانە تایبەت نییە بە تەواوی ئەو گەل و وڵاتە، بەڵام لەوێ هەیە:\n*ئەگەر كەسێك سەرسام بێت بە ستایلی سەرتراشینەكەت، شەقێك لە پشتی ملت دەدات، بەتایبەتی لە پیاوان.\n*ئەگەر كەسێك پێڵاوێكی نوێ لەپێ بكات، بەرانبەرەكەت وەك پیرۆزبایی بەسەری دەكەوێت.\n*لەكاتی ترس لە شتێكەوە تف دەكەنە ناو كراسەكەیانەوە، یان ئەگەر سەرسامی منداڵێكی تازە لەدایك بوو بن، وا خۆیان پێشان دەدەن تف دەكەنە دەموچاوییەوە، بۆ دوورخستنەوەی چانسی خراپ لێی.\n*ئەگەر كەسێك بەشێك لە كراسەكەت بە بەرتەوە ببات، بەشێك لە چانسیشت دەبات. بۆیە ئەگەر كراسی نوێ بپۆشرێت، دەبێ لەبەر بكرێتەوە ئینجا چاك بكرێت.\n*پەت یان شریتی سوور لە مەچەك لە رۆحە شەڕخوازەكان دەتپارێزێت، بۆیە زۆرینەی منداڵە تازە لەدایكبووەكان ئەو شریتەیان لە مەچەكدا هەیە.\n*دانیشتن لەسەر لێواری مێز واتە ئەو كەسە تا لە ژیاندایە هاوسەرگیری ناكات.\n*لە بولگاریا جووڵەی راست و چەپی سەر مانای "نا" ناگەیەنێت، بەڵكو واتای "بەڵێ"یە، لەوكاتەی جوڵەی رەزامەندی سەر كە لە زۆرینەی دنیا بە "بەڵێ"، حسێب دەكرێت، لای ئەوان نەخێرە.\nهەرچی گەلی ژاپۆنە، چەند نەریتێكی تایبەت بەخۆیان هەیە لەوانە:\n*دانی بەخشیش واتە شەرمەزاركردن، واتە كەسێك بەخشیش بداتە كرێكارێك بە شەرمەزاركردنی تێ دەگات.\n*بەهۆی جەنجاڵی میترۆكانی تۆكیۆ، كۆمپانیاكانی هیڵی ئاسنین چەند كەسانێكیان دامەزراندووە وەك یاریدەری تەناهی بۆ پاڵنانانی خەڵكەكە و شوێنكردنەوەیان لەناو میترۆكان و دوورخستنەوەیان لە دەرگەی شەمەنەفەرەكان.\n*لە زۆرینەی وڵاتان ژمارە 13 شوومە و خەڵك خۆی لێی بەدوور دەگرێت، لە ژاپۆن خۆیان لە ژمارە چوار بەدوور دەگرن، چونكە شێوەی نووسینەكەی هاوشێوەی وشەی "مردنە" بە زمانی ژاپۆنی، بۆیە شوومە. ژمارە 49یش خراپترین ژمارەیە لای ئەوان چونكە بە زمانی ژاپۆتی هاوشێوەی نووسینی دەستەواژەی "ئازار تا مردن"ە.\n*خواردن لەكاتی رۆیشتندا نەریتێكی قێزەوەنە، بەڵام ئایس كرێم نا.\n*دەركردنی دەنگ لەكاتی خواردن و جوینی بنێشت، وێنەیەكی خراپ بەو كەسە دەدات، تەنیا خواردنی ماكەرۆنە نەبێت.\n*فیستیڤاڵەكی ساڵانە هەیە لە تۆكیۆ بەناوی "شۆكاتسۆ"، واتە ئامادەبوون بۆ كۆتاییەكەی، كە خەڵكەكە بە ئامادەسازی بۆ مردن بە شێوەیەكی دروست ئاشنا دەكرێت.\nهێمای "OK"، بەدەست لە بەرازیل جوێنێكی زۆر خراپە و پێویستە لێ دوور بكەویتەوە\nلە بەرازیل چەندان نەریتی تر هەیە تایبەتە بەو وڵاتە، لەوانە:\n*لە بەرازیل ئەو كەسەی پەلەیەتی بەدبەختە، چونكە لەوێ پابەندی بە وادە كاتییەكان شتێكی زۆر سەیرە، واتە شتێكی سەیرە لە كاتی دیاریكراودا بگەیتە شوێنەكە و وەك ئەوە وایە بێ داوەتكردن چووبیتە ئاهەنگەكە.\n*لە بەرازیل رۆژانە برنج و فاسۆڵیا دەخورێت و تەنانەت لە رۆژێكدا دوو ژەم دەیخۆن، نیوەڕۆ و ئێوارە، چونكە ئامادەكردنی ئاسانە.\n*بەرازیلییەكان فڵچە و هەویری ددان بۆ هەموو شوێنێك دەبەن و دوای هەر ژەمێك ددانیان دەشۆن.\n* سەگیان لە پشیلە خۆشتر دەوێت و 58%یان سەگیان لە ماڵەوە هەیە، بەرانبەر بە 28% كە پشیلەیان هەیە، سەگەكانیش وەك ئەندامێكی خێزان سەیر دەكرێن و جلوبەرگ و گۆرەوی تایبەتیان هەیە و هەندێكیان گوارەی زێڕیان لە گوێیە.\n*بەرازیلییەكان حەز بە رایەخ ناكەن بەهۆی زەحمەتی خاوێنكردنەوەی.\n*لە زۆرینەی شەقامەكانی بەرازیل خەڵكانێك هەن بێ بەرانبەر ئاگەداری ئۆتۆمبێلەكەت دەبن و لای دەوەستن تا دێیتەوە، بەڵام وا باشترە بڕێك پارەیان پێ بدەیت.\n*ژنانی بەرازیل لە بری تراشینی مووی دەست و قاچیان، بە بۆیەكی سپی رەنگی دەكەن. ئەوان گرنگی زۆر بە جوانی نینۆكەكانیان دەدەن و هەفتەی جارێك لە سالۆن بریقەدار و رەنگاوڕەنگی دەكەن.\n*زۆرینەی ژنانی بەرازیل رەنگی قژیان زەرد دەكەن، كە لە رەنگی خۆرەوە نزیكە و هێمایە بۆ بەرزی و جوانی و جیاوازی.\n* پێنج رۆژ پێش رۆژی هەڵبژاردن و دوو رۆژیش دوای ئەوە، دەسەڵاتدارانی ئەو وڵاتە كەس ناگرن، تەنیا بەهۆی كوشتن یان مادەی هۆشبەر یان ئازاردان یان وەستان دژی دەوڵەت نەبێت، ئەوەیش نەوەك لەلایەن حزبەكانی ئۆپۆزسیۆنەوە سوودی لێ ببینرێت بۆ بانگەشە.\n*دروستكردنی هێمای "OK"، بەدەست لە بەرازیل جوێنێكی زۆر خراپە و پێویستە لێ دوور بكەویتەوە و ماناكەی وەك بەرزكردنەوەی پەنجەی ناوەڕاستە لە ئەمەریكا.


پیاوێكی ته‌مه‌ن 40 ساڵ "خۆی خنكاند"\nفۆتۆ: Eva Blue، ئەم وێنەیە لە ماڵپەڕی unsplash وەرگیراوە لە 21ی ئاياری 2020\nته‌رمی پیاوێكی ته‌مه‌ن 40 ساڵ له‌ناو خانویه‌كی داڕوخاوی سه‌رده‌می شه‌ڕی داعش دۆزرایه‌وه، به‌وته‌ی كه‌سوكاری، ده‌ركه‌وتووه "خۆی هه‌ڵواسیوه" و به‌وهۆیه‌وه گیانی له‌ده‌ستداوه.\nروداوه‌كه كاتژمێر 5ی ئێواره‌ی چوارشه‌ممه 20ی ئایار بوو له ناوه‌ندی قه‌زای شنگال.\nسه‌ڵاح به‌ره‌كات، برازای قوربانییه‌كه به (كه‌ركوك ناو)ی وت "له ماڵ چۆته ده‌ره‌وه بۆ خانویه‌كی روخاو و وێرانبوی كاتی داعش، له‌وێ به په‌ت خۆی خنكاندووه".\nقوربانییه‌كه حازم یوسف عه‌بدی، خێزانداره، سێ كوڕ و چوار كچی هه‌یه.\nبه‌ر له‌وه‌ی گیان له‌ده‌ستبدات، حازم له‌گه‌ڵ دراوسێیه‌كانیدا قسه‌ی كردووه، به‌وته‌ی شایه‌تحاڵه‌كان هیچ نیشانه‌یه‌كی دودڵی و توڕه‌یی له روخساریدا دیارنه‌بووه.\nحازم باوكى حه‌وت منداڵه و له‌خانویه‌كی داڕوخاوی شنگال "خۆی هه‌ڵواسی"\n"له‌ناو خێزانه‌كه‌ی خۆیشدا هیچ كێشه‌یه‌كی نه‌بووه، له‌روی داراییه‌وه بارودۆخیان مامناوه‌ند بوو، به‌ڵام چه‌ند ساڵێكه ده‌وترێت كێشه‌ی ده‌رونی هه‌یه" به‌وته‌ی برازای قوربانییه‌كه.\nسه‌ڵاح به‌ره‌كات ده‌ڵێت به‌قسه‌ی پۆلیسی شنگال، له لێكۆڵینه‌وه سه‌ره‌تاییه‌كاندا ده‌ركه‌وتووه "مامم به‌هۆی خراپی باری ده‌رونیه‌وه خۆی خنكاندووه، هیچ نیشانه‌یه‌كی به‌ركه‌وتنی زه‌بر و فشار یان فیشه‌ك و برینداری به جه‌سته‌یه‌وه نه‌بووه".\nهێشتا لێكۆڵینه‌وه له‌و روداوه به‌رده‌وامه و راپۆرتی پزیشكی ده‌رنه‌چووه.\nسه‌رچاوه‌یه‌ك له پۆلیسی شنگال ته‌نیا هه‌واڵی "خۆخنكاندنی" ئه‌و هاوڵاتییه‌ی بۆ (كه‌ركوك ناو) پشتڕاستكرده‌وه بێ ئه‌وه‌ی هیچ زانیارییه‌كی تر له‌سه‌ر دۆسیه‌كه ئاشكرابكات، به‌هۆی ئه‌وه‌ی له‌ژێر لێكۆڵینه‌وه‌دایه.\nله سێ رۆژی رابردودا ئه‌وه دووه‌م حاڵه‌تی "خوكوشتنه" له ناوه‌ندی قه‌زای شنگال روده‌دات، دوای ئه‌وه‌ی سێشه‌ممه‌ی رابردوو 19ی ئایار ژنێكی 24 ساڵی ئێزیدی كۆتایی بەژیانی خۆی هێنا.\nژنێكی 24 ساڵ خۆی خنكاند و لە دوای خۆی نامەیەكی بەجێهێشتووە


ب راستى روونشتن ل دیوانا مسته‌فا كاراسو پڕ خۆ‌شه، مرۆڤ هه‌ر دخوازیت ل دیوانا وى روونیت، ب تنێ گوهدارییا وى بكه‌ت و سه‌رێ خۆ ب هه‌ژینیت و جار و بارا ژى مینا روونشتنا ل دیوانا سترانبێژان ل شوونا ته‌ویكان بێژیت: بژیت بژیت: بكار بینیت.\nگه‌ر ب خوازى یێ سه‌ركه‌تى بی ل روونشتنا ل ده‌ڤ سه‌ركرده‌یێن په‌كه‌كێ، پێدڤییه ل سه‌ر ته تو پره‌نسیپێن رێكخستنا وان ب جهـ بینى، پره‌نسپێن وان ب تنێ سێ خالان ب خۆڤه دگریت:\nب تنێ پرسان بكه‌ى.\nگۆتنا ته موی د به‌را ناچیت.\nمه د به‌شێ ئێكێ یێ گۆتارا خۆ دا ل سه‌ر گۆتنا كاراسۆ ئه‌وا دبێژیت: «ل ئیمرالیێ سیاسه‌تا قڕكرن و ژناڤبرنا كوردان نه‌خشه بۆ دهێته دانان» كو ل رۆژا 24/4/2021 ل بۆقێن وان یێن راگه‌هاندنێ هاتییه به‌لاڤ كرن .\nب راستى جاره‌ك دى سوپاسییا كاراسۆ دكه‌م كو ب وێره‌كانه و دویر ژ پره‌نسیپێن رێكخستنا په‌كه‌كێ، ئه‌ڤ داخویانییه دایه به‌رچاڤ كرن، جارا ئێكێ یه راستییه‌كێ به‌رچاڤ بكه‌ت.\nلێ باش دزانم ویژى وه‌ك سه‌رۆكێ خۆ دڤییا ب زمانه‌كێ فه‌لسه‌فى باخڤیت، لێ جهێ داخێ یه هه‌مى چویچك نه‌یێن هژیر خارنێ نه.\nراسته كاك كاراسۆ ل ئیمرالیێ سیاسه‌تا قڕكرن و ژ ناڤ برنا كوردان دهێته نه‌خشه‌كێشان و ل قه‌ندیلى ئه‌و سیاسه‌ت دهێته ب جهـ ئینان، چه‌وا؟ تو دزانى ئه‌ڤه نێزیكى 20 سالانه عه‌بدوللا ئۆجا‌لان د زیندانێن ده‌وله‌تا تركیێ دایه، د ڤان 20 سالان دا ده‌وله‌تا توركى شیایه سه‌قایه‌كێ بۆ ئۆجالان دروست بكه‌ت كو ئه‌نجامێن دروست كرنا وى سه‌قاى بكه‌ڤیته د خزمه‌تا ده‌وله‌تا تركیێ دا.\nباوه‌رم تو و كه‌سێن دگه‌ل ته چیرۆكا شكه‌فتێ و مانا چه‌ند كه‌سان ل وێ شكه‌فتێ ڤه دزانى یاكو ئه‌فلاتۆنى نڤیساى، گه‌ر هوون نه‌زانن؟ دێ ب ئه‌رك بینم وه‌ك كورده‌ك دوباره ب كورتى و پوختی بو هه‌وه بێژم.\nپوختێ چیرۆكا شكه‌فتێ:\nچه‌ند مرۆڤه‌ك بۆ ماوه‌یه‌كێ گه‌له‌ك درێژ هێلابوونه شكه‌فته‌كێ ڤه و چ ئاگه‌هى ژ دونیا ده‌رڤه نه‌دزانى، چونكى ده‌رگه‌هێ شكه‌فتێ هاتبوونه گرتن مینا تۆنێلێن هوین ل چیا دروست دكه‌ن، ل وێ شكه‌فتنێ ب تنێ كونه‌كا بچووك هێلابوو ژ بۆ هاتنا رۆناهیێ، هنده‌ك چه‌قێن دارا دانابوونه به‌ر وێ كونێ، ده‌مێ سپێده‌هییان رۆناهیێ ل وان چه‌قا ددا، سیتافكا وان چه‌قان ل دیوارێ وێ شكه‌فتێ دهاته دیتن، ده‌مێ بای ل وان چه‌قان ددا سیتافكا وان چه‌قان ل سه‌ر دیوارێ وێ شكه‌فتێ د لڤی، بۆ وان مرۆڤێن د شكه‌فتێ ڤه ئه‌و سیتافك وه‌ك مرۆڤان دهاته وێنه كرن، ژبه‌ر هندێ سپێدێ تاكو ئیڤارى دانوستاندن د ناڤ وان مرۆڤێن شكه‌فتێ دهاته كرن ل سه‌ر ژماره و جورێن مرۆڤان ئه‌وێن وێنێ وان یێ ئاشۆپى دهاته دیار كرن ل سه‌ر دیوارێ شكه‌فتێ.\nواته ئه‌و ب خۆ چ مرۆڤ ل ده‌رڤه نه‌بوون، لێ دانوستاندنا دژوار دهاته كرن و وه‌سا هزر دكه‌ن  ئه‌وا ئه‌و دبینن راستییه و مرۆڤێن دروستن ل ده‌رڤه.\nره‌وشا عبدوللا ئوجا‌لان ژى مینا مرۆڤێن ل ناڤا شكه‌فتێ یه و راستییا رویدانێن كوردساتنێ ژى بۆعه‌بدوللا ئوجالان مینا سیبه‌را وان چه‌قێن دارێ یه، ئه‌وا ل دیوارێن شكه‌فتێ دهێته وێنه كرن.\nئه‌و وینێ ئاشۆپى بۆ عه‌بدوللا ئۆجالان دیار دبیت، ل سه‌ر كوردستانێ دبیته بنگه‌هێ ڤه‌كۆلینێن وى ل سه‌ر ره‌وشا كوردستانێ، ژ به‌ر هندێ گه‌ر ب هویرێ به‌رێخو بده‌ینه ئه‌و پرتۆكێن وى ل زیندانێ نڤێسیاین و بریارێن ئه‌و ژ بۆ هه‌وه دهنێریت، راستییا گۆتنا مه دیار دكه‌ت، چونكى ناڤه‌رۆكا په‌رتۆكێن وى و بریارێن وى ئاشۆپینه بۆ ره‌وشا كوردستانێ و راستینه ل ده‌ڤ وى.\nهزرمه‌ندێن ده‌وله‌تا توركى زۆر ب ئاقلانه ڤێ مژارێ برێڤه دبه‌ن\nل ئه‌نجام ده‌وله‌تا تركیێ نه‌خشه‌ى ددانیت و عه‌بدوللا ئۆجا‌لان وى نه‌خشه‌ى ب زمانێ خۆ یێ نه‌تركی و نه‌كوردى بۆ هه‌وه دهنێریت و هوون ژى ب كۆره‌كی ب جهـ دئینن.\nواته راسته بنه‌كۆكا قڕكرن و ژناڤ برنا كوردان ژ ده‌وله‌تا تركیێ ده‌ردكه‌ڤیت و عبدوللا ئوجا‌لان دبیته بێژه‌رێ به‌رچاڤ كرنا وى نه‌خشه‌ى و هوون دبنه جێبه‌جێكارێن وى نه‌خشه‌ى و حكوومه‌تا باشوورێ كورستانێ و خه‌لكێ سڤیل و گه‌ریلا دبنه قوربانیێن وێ نه‌خشه‌یێ قرێژ.\nبۆ دیتنا به‌شێ سێ كلیك بكه


مەڵبەندئ هونەری ماملێ – پەڕە 22 – ماڵپەڕی فەرمی ماملێ\nماڵه‌وه هاوپۆل: مەڵبەندئ هونەری ماملێ (Page 22)\nئەگەرچی لە نێو کلتووری کوردیدا ئەمە پەتایەکی لەمێژینەیە کە ئەم نەتەوەیە لە زۆربەی بوارەکاندا کەللاکانی خۆی لە بیر دەکا و ڕەنگە دواتر پاشی مردنیان ڕێوڕوسمێکیان بۆ ساز بدا وەک ڕێز گرتن و یاد کردنەوە، بەڵام لە کاتی ئێستادا بە هۆی بەرز بوونەوەی ئاستی فەرهەنگی کۆمەڵگا ئیرادەیەک لەگۆڕێدایە کە لە حەولی نەریت شکێنیدایە، ئەم حەولە چ…\nهەڵبەستێکی هونەرمەندی گەورەی کورد (حەمە جەزا) بۆ ماملێ\nلەگەڵ سەحەرهاتە گوێم دەنگی تارێ بە خور گریا و دەیـلاوان بۆ قەتـارێ پاشان زانیم ئەو گریە و سـۆزە کێیـە ئەو تارژەنە، تار ژەنـەکەی ماملێـیـە وتم خالە بۆ ماملێیە، بۆیە وا بە کـوڵ ئـەگـری بەڵێ ڕۆڵە، هەستم دەگری، تارم دەگری، پەنجەم دەگری پەنجەم بۆ تار، تاریش بۆ من\nکۆچی دوایی هونەرمەندی حەوت‌هونەر\nکوردستانی داگیرکراو جلکی ڕەشی لەبەر دابووە، بەڵام ئەمڕۆ وێڕای ئێشی سەدان ساڵەی، فرمێسکیشی لە چاو باری. هەواڵی کۆچی دوایی هونەرمەندی یەکجار هێژای نەتەوەییمان کاک ”عباس کمندی” وێڕای ئەوە کە زۆربەی ڕاگەیاندنە فەرمی و نافەرمییەکانی کوردستانی ڕەشپۆش کردووە، هەناسەی گشت ئەمەگناسێکی ئەو زێدەی کز و لاواز کردووە.لە ناو هەر نەتەوەیەکدا لەدەستدانی ئەندامێکی خزمەتکار وەک پەژارەیەکی گشتیی…\nهەواری خاڵی، مامۆستا هێمن\nنووسینی: مامۆستا هێمن موکریانی پیرە مات و بێدەنگ بوو، چاوە ڵێڵ و سیسەکانی لێک نابوون، جگەرە لەنێو ئەنگوستە ڕەق و تەقەکانیدا دووکەڵی دەکرد و بە خۆڕایی دەسووتا. دەنگی حەسەن زیرەک و خالەقی و مەلا حوسێنمان گوێ لێ دەبوو. شریت گەییشتە سەر دەنگی “ماملێ” کە دەمزانی زۆری پێخۆشە. کەچی لەپڕ وەک گۆزێکیان ئاوی سارد پێدا کردبێ….\nمەنسوور حامیدی ئێمڕۆ سێ شەممەیە. نامەوێ وەبیرت بێنمەوە چۆنمان بڕیار دا بەسەرهاتی بابت بنووسین. کاک “عەوڵا” (١)ماڵمان لە بەهەشت بوو. نا بمبوورە، ماڵمان لە سەردەشت بوو. نازانم بۆچ هەمیشە لە جیاتی سەردەشت ،دەڵێم بەهەشت ؟! دەمگوت زۆر منداڵ بووم، خۆشم لە دەنگی بابت دەهات. دەنگی بابت، ئەودەم،تامی چای شیرینی بەیانانی دەدا، سەردەشتیش\nڕاپۆڕتی ڕێوڕەسمی بەخشینی خەڵاتی هونەری ٢٠١٣ی ماملێ\nخەڵاتی هونەری ساڵی ٢٠١٣ی ماملێ لە ڕێو ڕەسمێکی تایبەتیدا ڕۆژی ٩ی ڕێبەندانی ساڵی ٢٠١٤ی زایینی لە هۆڵی تەواری شاری سلێمانی، بە هاوکاری ڕێکخراوی بەڕێوبەرایەتی کەلەپووری کورد و بەشداری جەماوەر و چەند کەسایەتییەکی هونەریی و سیاسی پێشکەش بە هونەرمەند کاک “ناصر” ڕەزازی کرا. بەرنامەکە بە یەک خولەک بێ دەنگی ولەسەرپێ ڕاوەستان بۆ\nگوومان لەوەدا نییە کە محەمەدی ماملێ کۆڵەکەیەکە لە کۆڵەکەکانی هونەری ئاوازی کوردی. گۆرانییەکانی بۆتە هەوێنی هەستی هونەری زۆر یەک لە هونەرمەدانی کورد. هەر بەم دەنگ و نەوایە پەرەیان بە هونەرەکەیان داوە و لە ئاکام دا بوون بە خاوەن ڕێچکەی خۆیان و خزمەتیان بە هونەری نەتەوەکەیان گەیاندووە. منیش یەکەکم لەم هۆگرانە کە فرچکی هونەریم بە دەنگ…\nدوایین چریکەی ماملێ\nعلی اسماعیلزادە (ڕێبوار) وەک بۆ دواجار لە کۆڕێکی هونەریدا و بە یارمەتی مۆسیقا، ماملێی نەمر ،کەی و لە کوێ چریکاندی و کام مەقام یا ئاوازی خۆی وەک ئاخرین یادگار، بە جێ هێشت؟ لە ڕاستیدا ئاخرین چریکەی ماملێ، هیچ کام لە سەدان بەرهەمی جوان و رازاوەی رابردووی نەبوو. هیچکام لەو بەرهەمە ئاشنایانەی ماملێ نەبوو، کە چەند…\nمەڵبەندی هونەری ماملێ ئەم ساڵیش وەک نەریتی ساڵانی پێشووی داوای لە لێژنەی هەڵبژاردنی هونەرمەندی ساڵ کرد تا یەک لە هونەرمەندە کوردەکان هەڵبژێرێت و خەڵاتی ٢٠١٣ی ماملێی پێشکەش بکرێت. بە لەبەرچاوگرتنی زۆر فاکتەری گرنگ و شرۆڤەکردنی خاڵی جۆراوجۆر، لە ناو هونەرمەندەکانی کورددا مامۆستا ناسر\nعزیز ماملێ مامۆستای گەورەی ئامێری تار (بیوک ئاغا) مۆسیقای کوردی لە مەهاباد، دەوڵەمەندتر کرد. مامۆستای گەورەی ئامێری تار (بیوک شکوری) رۆژی ٢٨ بەفرانبار لە نەخۆشخانەی شاری مەراغە ماڵئاوایی لەگەڵ تار، مۆسیقا و ژیان کرد.ئەم هونەرمەندە بە ڕەچەڵک آذری یە لە ناو کۆمەڵگای هونەریدا خاوەن پێگەیەکی گرینگ و لێوڕێژ لە ڕێز و حووڕمەت بوو. لە تێکەڵاوی…


ئایا نه‌وشیروان له‌گه‌ڵ جه‌ماوه‌ره؟ یان ده‌سه‌ڵات! – Denegkan\nئایا نه‌وشیروان له‌گه‌ڵ جه‌ماوه‌ره؟ یان ده‌سه‌ڵات!\nله‌گه‌ڵ ئه‌وه‌دا که نه‌وشیروان و کۆمه‌ڵه‌که‌ی ناوی “گۆڕان”یان بۆ خۆیان زه‌وتکردووه ، هه‌ر زوو ده‌رکه‌وت که له سێبه‌ری ده‌سه‌لات زیادتر ، هیچی تر نین!\nئه‌و جه‌ماوه‌ره‌ی که ساڵانێک پێش نه‌وشیروان ڕژانه ناو جاده‌کانه‌وه و داوای نان ، ئاو ، سوته‌مه‌نی و خزمه‌تگوزارییه‌کانی ژیانی ڕۆژانه‌یان ئه‌کرد ، هه‌ر زوو زانییان که نه‌وشیروان ، به ویستی خۆی بێت ، یان به هاندانی ئه‌م و ئه‌و ، به زۆر خۆی داوه به‌سه‌ر شه‌پۆلی ناڕه‌زاییه‌کانی جه‌ماوه‌ری بێزاری کوردستاندا.\nله‌گه‌ڵ ئه‌وه‌شدا که کۆمه‌ڵه‌که‌ی نه‌وشیروان ، ئه‌مڕۆ له ناو کۆبوونه‌وه‌که‌ی به‌ر سه‌رادا نه‌بوون و به‌شدارییان تیادا نه‌کرد ، ئاگاداریش کرابوون ، به‌ڵام نه‌وشیروان له ڕاگه‌یاندنێکیدا له ده‌زگاکانیه‌وه که هه‌ر ده‌سه‌ڵات بۆی ڕه‌خساندووه ، ئه‌ڵێت به “توندیی ئیدانه‌ی” هه‌موو جۆره په‌لاماردانێک بۆ سه‌ر باره‌گا و شوێنه ڕه‌سمییه‌کان ئه‌که‌ن!\nجه‌نابیان هه‌رچه‌نده به‌شداریی چالاکییه جه‌ماوه‌رییه‌که‌ی ئه‌مڕۆیان نه‌کردووه ، به‌ڵام به ئاشکرا پاکانه بۆ ده‌سه‌ڵات ئه‌کات و ئه‌ڵێت “ئێمه به هیچ شێوه‌یه‌ک بڕوامان به توندوتیژیی و هێرشکردنه سه‌ر هیچ باره‌گا و شوێنی ڕه‌سمیی نیه”!\nباشه کاکه‌ی گۆڕانخواز! کێ به‌رپرسه له ڕوودانی توندوتیژیی؟ جه‌ماوه‌ری بێوه‌ی! یان ده‌سه‌ڵات؟\nئه‌وه کێیه که بیست ساڵه جه‌ماوه‌ری پشتگوێ خستووه؟\nئه‌وانه کێن که بیست ساڵه “که تۆش له ناو ئه‌و ده‌سه‌ڵاته‌دا بوویت” ، گوێ له هاواری خه‌ڵک ناگرن و به ده‌نگ داواکارییه‌کانیانه‌وه ناچن؟\nئایا ئه‌وه جه‌ماوه‌ره به‌شخوراوه‌که‌یه که سامانی گه‌له‌که‌مان ئه‌دزێت؟ یان ده‌سه‌ڵات!\nئه‌و ده‌یان میلیۆن دۆلاره دزراوه‌ی گه‌له‌که‌مان که تاڵه‌بانیی و ده‌سه‌ڵاته‌که‌ی به تۆیان به‌خشی ، ماڵی کێیه؟\nئایا ماڵی ئه‌و جه‌ماوه‌ره نیه که ئه‌مڕۆ جه‌نابت هه‌ڕه‌شه‌یان لێ ئه‌که‌یت؟\nتا دوێنێ ئێوه باسی ئه‌و خه‌ڵکه‌تان ئه‌کرد و لاف و گه‌زافی ئه‌وه‌تان لێئه‌دا که ئێوه ئه‌و بزوتنه‌وه جه‌ماوه‌رییه‌تان دروستکردووه! به‌ڵام ئه‌مڕۆ که جه‌ماوه‌ر و لایه‌نه ڕاستینه‌کانی گۆڕانخوازیی ڕائه‌په‌ڕن ، ئێوه نه‌ک هه‌ر نایه‌نه ناویانه‌وه ، ته‌نانه‌ت پاکانه‌ش ئه‌که‌ن له‌و چالاکیی و ڕاپه‌ڕینه جه‌ماوه‌رییانه!\nبه‌ڵێ .. ئه‌بێت بزوتنه‌وه گۆڕانخوازییه‌که شارستانییانه و ئاشتییانه بێت ، به‌ڵام کاتێک که ده‌سه‌ڵات هیچ بوارێک بۆ په‌یوه‌ندیی له‌گه‌ڵ جه‌ماوه‌ردا نه‌هێڵێته‌وه ، ئه‌ی ئه‌بێت جه‌ماوه‌ر چی بکات؟\nوه‌ک ئێوه بکات! جه‌ماوه‌ر ساردبکه‌نه‌وه له خه‌بات و تێکۆشان دژی گه‌نده‌ڵیی و ده‌سه‌ڵاتی بنه‌ماڵه‌یی!\nله هه‌مووی ناڕه‌واتر ئه‌وه‌یه که نه‌وشیروانی به ناو گۆڕانخواز ئه‌و جه‌ماوه‌ره ڕاپه‌ڕیوه به “گێره‌شێوێن” ناوئه‌بات!\nسه‌یره .. حه‌فته‌ی پێشوو ده‌سه‌ڵات به خۆی و کۆمه‌ڵه‌که‌ی ئه‌وی ئه‌وت گێره‌شێوێن ، وا ئه‌مڕۆ ئه‌میش که ئه‌زانێت جڵه‌وی بزوتنه‌وه جه‌ماوه‌رییه‌که به ده‌ست خۆیه‌وه نیه ، هه‌ر خۆی به جه‌ماوه‌ر ئه‌ڵێت “گێره‌شێوێن”!\nئه‌وه‌ی که له هه‌مووی سه‌یروسه‌مه‌ره‌تره ، کاکه‌ی گۆڕانخواز بایدایه‌وه به لای ئه‌و ده‌سه‌ڵاته بنه‌مه‌ڵه‌ییانه‌دا که ته‌واوی ژیانی به‌شێکی گرنگ بووه لێی و ئه‌ڵێت له‌مڕۆوه “جه‌ماعه‌ته‌که‌ی نه‌وشیروان” ئاماده‌یی خۆیان بۆ هاوکاریی ده‌زگا ڕه‌سمییه‌کان ڕائه‌گه‌یه‌نن”!\nباشه که ئێوه باوه‌ڕتان به ئه‌و ده‌زگایانه هه‌یه ، ئه‌ی بۆچی خه‌ڵکه‌که فریوئه‌ده‌ن و به‌یان ده‌رئه‌که‌ن و داوای هه‌ڵوه‌شاندنه‌وه‌ی ئه‌و داموده‌زگایانه ئه‌که‌ن؟\nلێره‌دا ئه‌بێت داوا له‌و که‌سانه بکه‌ین که دوای ئه‌و جه‌ماعه‌ته به ناو گۆڕانخوازه که‌وتوون که: به‌ره‌ی جه‌ماوه‌ر هه‌ڵببژێرن و ئیتر به‌سه و به‌و به‌یان و هه‌ڕه‌شه درۆییانه‌ی “گۆڕان” هه‌ڵنه‌خه‌ڵه‌تێن! ئه‌وانه گۆڕانخواز نین ، به‌ڵکوو ده‌سه‌ڵاتخوازن!\nگه‌رده‌لولی بێزاریی جه‌ماوه‌ری کوردستانیش له هه‌ڵکردندایه ، کێ ڕاناماڵێت؟\nPrevious بزوتنه‌وه‌ی گۆڕان ئه‌مڕۆ مرد!\nNext چۆن خه‌ڵتانی خوێن کرام، چۆن دوا هه‌ناسه‌یان لێ سه‌ندم!!!!


وتەبێژی بازاری دۆلارەکەی سلێمانی پێشبینى دەکات بەهای دۆلار زیاتر دابەزێت، دواى ئەوەى ئەمڕۆ نرخەکەى بەرانبەر دینار هاڕەیکرد.\nئەمڕۆ نرخى دۆلار لەبازاڕەکانى هەرێمى کوردستان دابەزینى بەرچاوى بەخۆیەوە بینى و 100 دۆلار بە 147 هەزار و 150 دینار مامەڵەى پێوە کرا لەکاتێکدا لەگەڵ کردنەوەى بازاڕدا بە 147 هەزار و 300 دینار بوو.\nجەبارگۆران وتەبێژی بازاری دۆلارەکەی شاری سلێمانی( 5ی تەموزی 2021) لە لێدوانێکدا بۆ"ناس کورد" سێ هۆکاری ئەو دابەزینەی خستەڕوو کە یەکەمیان ئەوەیە بانکی ناوەندی ڕۆژ بەڕۆژ دۆلاری زیاتردەخاتە بازاڕەوە ئەوەش وایکردووە، خواست لەسەر ئەو دراوە کەمبێتەوە.\nرونیشیکردەوە "بانکی ناوەندی ئەمڕۆ زیاتر له 212 ملیۆن دۆلاری خستووەتە بازارەوە کەزیاتر لە 171 ملیۆن دۆلاری بۆ حەواڵەی بازرگانەکان بووە و زیاتر لە 50 ملیۆن دۆلاریش بۆ مامەڵەکردن بووە لەبازارەکاندا".\nلەبارەی دووەم هۆکارەوە، جەبار گۆران وتی "میکانزمی خستنەرووی دۆلار لەلایەن بانکی ناوەندییەوە گۆڕانکاری بەسەردا هاتووە، بانکی ناوەندی ڕێگریی دەکات لەوەی بازرگانە سیاسییەکان زیاتر قازانج بکەن لە ئاڵۆگۆڕکردنی بازار بۆیە، ئەو پرۆسەیەی بەشێوەیەکی باش قەتیس کردووە و چاودێری چڕی خستووەتە سەر ئەو بانکانەی کە سەرپێچی ڕێنماییەکان دەکەن".\nبەوتەی وتەبێژى بازاری دۆلارەکەی سلێمانی، کەمبوونەوەی جموجۆڵی بازرگانی و کەمبوونەوەی حەواڵە بازرگانییەکان بەهۆی دۆخی سیاسی عێراقەوە وایکردووە زیاتر خواست لەسەر دۆلار کەمبێتەوە، ئەوەش هۆکاری سێهەمی دابەزینی دۆلارە.\nنرخى دۆلار لەکۆتایی حوزەیرانى 2021 ەوە بۆ خوار 150 هەزار دینار دابەزیوە، دواى رێوشوێنەکانى بانکى ناوەندى بۆ دابەزاندنى نرخەکەى.


لەوەڵامدا، عەلی عەلاوی نامەیەکی بۆ سەرۆک وەزیران نارد، لەناوەرۆکی نامەکەدا، دەعوەتەکەی ڕەدکردەوە و وتی ئامادە نابم، بەم وەڵامەی وەزیر، حاکم زاملی داوای قەدەغەکردنی گەشتی دەرەوەی لەوەزیری دارایی بەرزکردەوە.\nپارێزگاری بانکی ناوەندی، کەتاڕادەیەک لەڕەوتی سەدرەوە نزیکە، چوە ئەنجومەنی نوێنەران و لەگەڵ جێگری سەرۆک و سەرۆکی کوتلە پەرلەمانییەکان کۆبویەوە و گفتوگۆیان لەبارەی بەرزکردنەوەی بەهای دینارەوە کرد و ڕایگەیاند، کەتا سێ ساڵی تر، ناتوانن دەستکاری بەهای دینار بەرامبەر دۆلار بکەن.\nیەکەم:- پڕکردنەوەی کورتهێنانی بودجەی گشتی، لە2020دا، نزیکەی(58) ترلیۆن دینار کورتهێنان بوە، دوا ئەوەی نرخی بەرمیلی نەوت دابەزی بۆ نزیکەی 30 دۆلار، حکومەت توانای دابینکردنی موچەی موچەخۆران و خەرجیەگشتییەکانی نەمابو، هەربۆیە بەم سیاسەتە، وەزارەتی دارایی لەڕێگای گۆرینەوە دیناری زیاتری دەستکەوت، کەساڵانە بە نزیکەی 13 بۆ 14 ترلیۆن دینار دەخەمڵێنرێت،\nدوەم:- کەمبونەوەی یەدەگی دۆلار، مەترسی لەسەر دروست بو، چونکە حکومەت ناچار بو بۆ دابینکردنی موچەو خەرجییەکان، دۆلاری یەدەگ بفرۆشت، بەمەش یەدەگی دۆلار بەرەوکەمبونەوە چو، لەزیاتر(70) ملیار دۆلارەوە دابەزی بۆ نزیکەی (48) ملیار دۆلار، کەجێگای مەترسیە بۆ ئابوری گشتی عێراق. سەرەڕای قەرزەکان، کەمبونەوەی یەدەگی دراو، ئابوری عێراق بەرەو داڕمان دەبات، خەرجکردنی یەدەگ، دەرئەنجامی خراپی لێ دەکەوێتەوە.\nسێیەم:- بوژانەوەی کەرتەکانی ئابوری عێراق، هەستانەوەی بەرهەمی نیشتیمانی و کەمکردنەوەی قەبارەی هاوردەکردن لەماوەی درێژخایەندا، یەكێکە لەئامانجەئابورییەکانی ئەم سیاسەتە.\nڕاستە، بەم سیاسەتەی بانکی ناوەندی، بەڕێژەیەکی بەرز، ئاستی گشتی نرخەکان بەرزبونەتەوە، بەپێ ی ئاماری وەزارەتی پلاندانانی عێراق، هەڵاوسان نزیک بوەتەوە لە(7%) کۆی گشتی نرخەکان، بارگرانی بۆ دانیشتوان بەگشتی وچینی ناوەندو هەژاران زیاتر بوە، هێزی شتکڕینی دینار دابەزیوە. بەڵام کێشەکان هەرئەم هۆکارە نین، توانای بەرهەمهێنانی کەرتەئابوریەکانی دەوڵەت، لەوئاستەدا نین، کەخواستی هەموەکی ناوخۆ لەپێداویستیەکان پڕ بکاتەوە، بۆیە عێراق بەناچاری پشت بەهاوردە دەبەستێت و ئامارەکان باس لەهاوردەکردنی ڕێژەی (90%) پێداویستیەکان دەکەن!\nلەسەروبەندی پێکهێنانی حکومەتی نوێدا، پێمان وایە، ئامانجی سەدر وەک براوەی یەکەمی هەڵبژاردن، کەداوای حکومەتی زۆرینەی نیشتمانی دەکات، لێدان بێت لەئێران، بەتایبەت لەڕوی داراییەوە، چونکە وەک دەوترێت قەبارەیەکی گەورەی دۆلار لەعێراقەوە ڕەوانەی ئێران دەکرێت، عێراق بوەتە سەرچاوەیەکی گرنگی دەستکەوتنی دۆلار.\nئەم هەنگاوە، بەسیاسی کراوە، چونکە بابەتی بەرزکردنەوەی بەهای دینار، بابەتێکی تەواو دارایی و نەختینەیی یە، لایەنێکی سیاسی بەتەنها ناتوانێت دەستوەربداتە گۆڕینی بەهای دینار. ئەوەشمان لەبیرنەچێت، ئەم بەڵێنە یەکێک بوە لەبەڵێنەکانی ڕەوتی سەدر لە بانگەشەی هەڵبژاردنەپێشوەختەکەی ساڵی ڕابردو.\nئەوەی ڕودەدات لەبازاڕەکانی عێراق و هەرێمدا، تەنها پشێوی وشڵەژانە، نەبونی متمانە ونادڵنیایی خەڵکە بەواقعی ئابوری عێراق. هەندێجار قوستنەوەی هەندێ کەس ولایەنە بۆ قازانجکردنیان لەمیانەی گۆڕینەوەی دینار بەدۆلار.\nبەداخەوە ترسی تاک وکۆمەڵگا، کاریگەری ڕاستەوخۆی هەیە لەم لایەنەوە، بەشێکی زۆری هاوڵاتیان، دۆلارەکانیان دەکەنەوە بەدینار، بەمەش قەبارەی خستنەڕوی دۆلار زیاتر دەبێت.\nگومابی تێدا نی یە، هەمیشە دۆلار لەدینار باشترو بەبەهاترە. دۆلار، لەئێستادا تەنها بەدراوی ئەمەریکا نەماوەتەوە، بەڵکو بوە بەدراوێکی نێودەوڵەتی و زۆربەی مامەڵە بازرگانی و دارایی و قەرزو حەواڵەکان بەدۆلار ئەنجام دەدرێت و تەنانەت وڵاتان یەدەگی دراوەکانیان بەدۆلار هەڵدەگرن.\nئەمە لەکاتێکدایە، هێشتا حکومەتی نوێ پێک نەهاتوە و عێراق یاسای بودجەی گشتی، بۆ ساڵی دارایی 2022 نییە!\nهەربۆیە، بەهای دۆلار بۆ ئابوری عێراق، بوەتە مۆتەکەیەک لەبەردەم بوژانەوەو گەشەپێدانی کەرتەئابورییەکان وبارگرانی بەسەر تاک وخێزان وکۆمەڵگاوە.


دکتۆر کەمال میراودەلی : سڵاوی ساڵی نوێ – WTARIKURD\nدکتۆر کەمال میراودەلی : سڵاوی ساڵی نوێ\nلە ناو قەدی ئەو هەموو تاوان و تالان و وێرانییەی ئەخلاق و ئینسان لە باشوور ، نابێت ئەو درەختە سەوزو بەهێزانەمان لە بەرچاوو ودڵ ون بن کە لەناو قەدی ئەو هەموو زەلکاوەدا ، سەری بەرزیان لە خۆر و رەگی رەسەنیان لە خاک جیا نابێتەوە و نە سەریان ، نە پەلوپۆیان ، بۆ هیچ رەشەبایەکی تاوان و هیچ هەڕەشەی بڕینەوە و هەڵمەتێکی داپاچین و بێدەنگکردن و وکڕین، شۆڕ ناکەن .\nسڵاو لە سەید ئەکرەم لە باوک و خێزان و کەسوکارە سەربەرزو شەرەفمەندەکەی کە سەر بۆ هیچ گوشارو گەندەڵییەکی دەسەلاتی تاوانکار نەوی ناکەن .\nسەیید لە زینداندا سەربلندو ئازادو ئازایە ، ویژدانی زیندووی کۆمەلگایەکە دەسەلاتی گەندەڵ هەموو جوانییەکی تێدا کوشتتوەو هەموو دەنگێکی ویژدان و ئازادی خەفە کردووە .\nبەلام سەید ئەکرەم ئەکرەمترو بەرێزترو بەرزتر و بەهێز ترە .\nسلاوت لێ بێت خاڵە سەید ئەکرەم\nسلاوتان لێ بىێت باوک و کەسوکاری کەریمی کاکە سەید ئەکرەم .\nبە هیوای دیداریی هەق و ئازادیی .\nخوشکە شیرین و دایکە کاوە و براو کەسوکاری بەرێزو سەربەرزی کاوە گەرمیانی ، هاتنە ریزی خاوەن شەهیدانی خەلکەوە ، شەهیدانی گەرمیانی ئەنفالی بەردەوام و خوێنی بە ناهەق رژاو .\nسلاوی رێزو وەفا بۆ دادە شیرین ، بۆ دایکی کاوەی کەڵەژن ، بۆ برایان و خوشکان و کەسوکار و هاوڕێیانی خۆگرو باوەر بەرزی کاوەی شەهید ، چاوەڕوانی هاتنەوەو ژووانی سەربەرزانەی کاوە بکەن لەگەڵ شیرین خان و ئامەدی ئازیز .\nچاوت ماچ دەکەم ئامەدی ئازیز ، تۆ گەورەترین دیاری بووی بۆ سالێ ٢٠١٤ ، کە هیوادارم سالی بەراوەژووکردنەوەی تاوانەکان و هەستانەوەی گەل و نیشتیمان بێت .\nسلاو بۆ کاکە بەکر ، کاکە هەژار ، کاکە بەشدار ، بۆ باک و دایکی سەربڵندو خۆراگرو خوشکان و کەسوکارو هاورێیانی بەرێزی سەردەشت عوسمانی شەهید .\nسەودا نەکردنی ئێوە بە هیچ شێوەیەک لەگەل دەسەڵات و باوەری پتەو و سەری بڵندو خەبات و خۆراگرتن و سووربوونی ئێوە لەسەر هێشتنەوەی کەیسی شەهیدو بەردادکردنی تاوانکاران جیگەی شانازی هەموو مرۆڤێکی دادخوازو ئازادییخوازە .\nئێوە هێزیكی رەمزیی و مەعنەویی و نموونەیەکی زیندووی ئازایەتی و ئینسانییەت و دادخوازیین ، هەر سەرفراز بن ، خەباتتان بەردەوام و پایەدار بێت .\nپیرۆزبێت یاد و ناوی سۆران و سلاو لە دایک و خوشکە میهرەبانەکانی و کەسو کارە سەربەرزەکەی .\nسۆران شەهیدی ئازایی و ئازادیی و راستگۆیی قەڵەم و زیندوویی ویژدان بوو . سەربەرزیی ئێوەو دلسۆزیی هاورێیان و ئازادیخوازان ، هەمیشە ناوی سۆران بە بەرزیی و کاریگەریی دەهێڵێتەوە .\nشەهیدانی راپەڕینی ١٧ی شوبات\nسلاو بۆ یەک بەیەکی باوکان و دایکان و کەسوکاری سەربەرزو دڵقایمی شەهیدانی ١٧ ی شوبات و دوایی ، ئێوە نموونەیەکی نوێی خۆراگریی و نموونەیی بوونتان پێشکەشکردووە لە قبولکردنی مەرگی رۆلەکانتان لە پێناوی دادپەروەریی و یەکسانیی و نەهێشتنی گەندەڵیی و داگیرکاریی دەسەلاتی بەربەرستان ،\nسلاوتان لێ بێت و شانازیی بە وەستانتان بەرامبەر دەسەلات و جوانمەردیی و نیشتمانپەروەریتانەوە دەکەین .\nشەهیدان و قارەمانانی خۆراوا\nشەهیدان و قارەمانانی خۆراوا قۆناغێکی موعجیزەیی یان لە رووی چەشنیی و تازەگەریی و ستراتیجییەوە لە خەباتی نەتەوەییماندا تۆمار کرد . سەرکەوتنەکانی ئەوان و خۆراگرتن و سیاسەتی ئینسانییانەو ئازادیخوازانەیان دنیای ناچارکرد سەری رێز بۆ شەهیدی کورد و ئیرادەی ئازادیخوازیی گەلی کوردستان نەوی بکات .\nئێوە کانگەی لەبن نەهاتووی هیواو ئومێدی گەشی نەتەوەن و لەدڵی هەموو ئازادیخوازو نیشتمانپەروەرێکی کوردان . خودا سەرفرازتان بکاو سڵاو تان لێ بێت .\nسڵاو لە کاکە ساڵەح موسلیم کە ئازایانە و هوشیارانە رێبەری خەباتی خۆراوا دەکات و بە شانازییەوە کورە جوانەمەرگەکەی پێشکەشی پرسی پاشەرۆژی ئازادیی نەتەوەکەی کرد .\nسلاو لە رێبەری نەتەوەیی سادەو بیرمەندو خۆبەخش ئاپۆی مەزن کە لە زیندانیشەوە ستراتیجی رێبەرایەتیی خۆی زیرەکانەو پەیامدارانە پیادە دەکات و لە ئاستی رۆژنامە جیهانییە هەرە ناودارەکاندا لەگەل ماندێلا بەراورد دەکرێت گەرچی بەلای منەوە خەباتی ئاپۆ سەختترو گرنگترو مێژوویی ترە . سلاو لە زیندانییە تاقانەکەی ئیمرالی و سەرکردە رووناکبیرە سادەو تاقانەکەی کوردستان کە نەتەوەیەکی خستۆتە سەر ریبازی سەرکەوتن و ستراتیجێکی داناوە سەدان رێبەری ژن و پیاوی پیگەیاندووە .\nساکینە جانسز و فیدان دۆگان و لەیلا سۆیلەمەز\nساکینەی سەرکردەو فیدانی خۆبەخش و لەیلای جوانەمەرگ بە شەهیدبوونیان دنیایان هەژاندو دەوڵەتی تورکیان لەرزاند . سلاو لە یادیان . خوێنی ئەوان بۆتە بەشێک لە کڵپەی ئەبەدیی نەورۆز و خواستی ئازادیی گەلی کوردستان .\nهیوادارم ٢٠١٤ ساڵی سەرکەوتنی ئامەدو ئەکرەم و سەردەشت و سۆرانەکان و ساکینەکان و هەموو شەهیدان و خەباتکارانی دادو هەق بێت .\nسالی نوێ لە هەموو هاولاتییەک و مرۆڤێکی خاوەن ویژدان و سەربەرز پیرۆز بێت .\nکەمال میراودەلی ١/١/٢٠١٤\nیوسف خەلیل : سەرنج پێش هەنگاو .\nلوقمان غەفوور : 101 رۆژی بێ پەرلەمان و شەوی شایی و لۆغان .


عادل عەبدولمەھدی ٣ رۆژی ماتەمینی راگەیاند\nسەرۆک وەزیرانی عێراق، عادل عەبدولمەھدی، وەک رێزگرتن لە قوربانیانی خۆپیشاندانەکانی وڵاتەکەی، سێ رۆژ ماتەمینی گشتیی راگەیاند.\nئاوێنه: سەرۆک وەزیرانی عێراق، عادل عەبدولمەھدی ئەمڕۆ چوارشەممە سێ رۆژ ماتەمینی گشتیی لە وڵاتەکەی راگەیاند، ئەوەش وەک رێزگرتن لە قوربانیانی خۆپیشاندانەکان .\nتەلەفزیۆنی فەڕمی عێراقی بڵاوی کردەوە کە عەبدولمەھدی سێ رۆژ ماتەمینی گشتیی راگەیاندووە و لە رۆژی پێنجشەممە دەست پێدەکات و رۆژی شەممە بەکۆتا دێت، ئەوەش وەک رێزگرتن لە قوربانیانی خۆپیشاندانەکانی وڵاتەکەی کە لەنێو خۆپیشاندەران و ھێزە ئەمنییەکان دەیان کەس بوونە قوربانی.\nخۆپیشاندانەکانی بەغدا و چەند شارێکی تری ناوەڕاست و خوارووی عێراق کە ماوەی ھەفتەیەکی خایاندو گرژی و ئاڵۆزی زۆری بەدوای خۆیدا ھێنا، نزیکەی ١٢٠ کوژراو و زیاتر لە شەش ھەزار برینداری لێکەوتەوە.\nحکوومەتی عێراقی دانی نا بەوەی کە ھێزی دژی خۆپیشاندەران بەکارھێناوە ، بەڵێنی ئەوەشیدا کە لێپرسینەوە لەو کەسانە بکات کە بەرپرس بوون لە تووندوتیژییەکان.\nخۆپیشاندانەکان لەسەرەتای ئەم مانگەوە لە بەغدا دەستیان پێکرد و ماوەی ھەفتەیەکیان خایاند، دواتر چەند شارێکی تری ولاتەکەی گرتەوە، داواکاری سەرەکی خۆپیشاندەران باشکردنی دۆخی ژیان و خزمەتگوزارییە گشتییەکان و دابینکردنی ھەلی کار و بەگژدا چوونەوەی گەندەڵی بوو.\nدواتر خۆپیشاندەران ئاستی داواکارییەکانیان بۆ داواکاری دەستلەکارکێشانەوەی سەرۆکوەزیران، عادل عەبدولمەھدی بەرز کردەوە ، ئەوەش دوای ئەوەی ھێزە ئەمنییەکان پەنایان بۆ بەکارھێنانی ھێز برد بۆ بڵاوە پێکردنی خۆپیشاندەران.\nحکوومەتی عێراقی لەماوەی ئەم ھەفتەیەدا بۆ دووەمجار کۆمەڵێک بڕیاری بۆ رازیکردنی خۆپیشاندەران دەرکرد کە خۆیان لە باشکردنی دۆخی ژیانی ھاووڵاتیان و کەمکردنەوەی رێژەی بێکاری و دابینکردنی ھەلی کار دەبینییەوە.\nعێراق لەنێو ئەو وڵاتانەیە کە زۆرترین رێژەی گەندەڵییان تێدایە ، لەکاتێکدا ساڵانە بەھۆی فرۆشتنی نەوتەوە دەیان ملیار دۆلاری دەست دەکەوێت، بەڵام دانیشتووانەکەی تائێستا بەدەست نەبوونی خزمەتگوزارییە گشتییەکانی وەک کارەبا و ئاوی خواردنەوە و خراپی کەرتی تەندروستی و بێکارییەوە دەناڵێنن.\nڤایرۆسی کۆرۆنا پلانی خۆپیشاندانی ملیۆنی سەدر تێکدەدات\nیەكەم توشبوی ڤایرۆسی كۆرۆنا لەعێراق پەیامێكی بڵاوكردەوە: ژیان و مردن بەدەست خوایە \nنەجەف..دوای تۆماركردنی حاڵەتێكی توشبون بە كۆرۆنا، تاقیكردنەوەكانی نیوەی ساڵ دواخران


عەدنان کەریم - ویکیپیدیا، ئینسایکڵۆپیدیای ئازاد\n(ڕەوانەکراوە لە عه‌دنان که‌ریمەوە)\nعەدنان کەریم لە کۆنسێرتێک لەگەڵ ئۆرکسترای سیمفۆنیای نێودەوڵەتیی عێراق لە سلێمانی.\nعەدنان کەریم ڕەشید\n١٩٦٣ (تەمەن ٥٦–٥٧)\nکەرکووک، ھەرێمی کوردستان\nماستەری ھونەرە جوانەکان\nپەیمانگای ھونەرە جوانەکان، ھونەری پلاستیک\nوانەبێژی یاریدەدەر لە زانکۆی ھونەری\nعەدنان کەریم ڕەشید (لەدایکبوون ١٩٦٣) ھونەرمەند، گۆرانیبێژ و مۆسیقازانی کورد، لەدایکبووی شاری کەرکووک و دانیشتووی شاری سلێمانی.\n٢ کاری ھونەری و بەرھەمەکان\nعەدنان کەریم لە ساڵی ١٩٦٣ لە شاری کەرکووک لەدایکبووە، و لە بنچینەدا خەڵکی گوندی ژاژڵەی سەر بە ناوچەی شارباژێڕە. بەھۆی سیاسەتی ڕاگواستن و بەعەرەبکردنی ڕژێمی بەعسەوە چوونەتە سلێمانی و ھەر لەوێ ماونەتەوە. ساڵی ١٩٨٥ بەشی نیگارکێشانی لە پەیمانگای ھونەرەجوانەکانی سلێمانی تەواوکردووە. لە ساڵی ١٩٩١دا کوردستانی جێھێشتووە.\nکاری ھونەری و بەرھەمەکان[دەستکاری]\nسەرەتای کاری ھونەریی دەگەڕێتەوە بۆ ساڵی ١٩٧٩ لەگەڵ تیپی موسیقای سلێمانی بە گۆرانیی دەسماڵێ. پاشان لە ساڵی ١٩٨٠دا، گۆرانیی کازیوەی لەگەڵ تیپی موسیقای سلێمانی تۆمار کرد بۆ شانۆگەریی زەلکاو، کە بەرھەمێکی شانۆیی تیپی شانۆی پێشڕەوی کوردی بوو لە سلێمانی. ئەم گورانییە کە لە ئامادەکردنی دلێر ئیبراھیم و ئاوازی ئارام خەچەدوریان بوو، سەرەتایەکی باش بوو بۆ ناسینەوەی دەنگی خۆی و تایبەتمەندێتی ھەڵبژاردنی ڕەوتی ھونەری.\nساڵی ١٩٨٣، گۆرانیی شەوی تاریک و بێدەنگی تۆمار دەکات لە ئامادە کردنی ئەنوەر قەرەداغی. لە ھەمان ساڵدا پەیوەندی کردووە بە تیپی مۆسیقای نەورۆزەوە کە سەر بە تیپی موسیقای سلێمانی بوو و عوسمان محەممەد سەرپەرشتی دەکرد.\nساڵی ١٩٨٤ بە ھاوکاری تیپی موسیقای پیرەمێرد سەر بە تیپی موسیقای سلێمانی کە سەڵاح رەئووف سەرپەرشتی دەکرد، ئەم گۆرانیانەی تۆمار کرد:\nژاڵە، گوڵاڵە، ئازیزەکەم: ھەر سێ ئاوازی ھونەرمەند سەڵاح ڕەئووف و ھۆنراوەی حەسیب قەرەداغی\nپەروانە: لە ئاوازی سەڵاح ڕەئووف و ھۆنراوەی ھونەرمەند ئەحمەد سالار\nئەی ھاوسەرەئازیزەکەم: لەئاوازی ھونەرمەند غەمگین فەرەج و ھۆنراوەی بەرزان ھەستیار\nپاشان لەگەڵ تیپی موسیقای پەیمانگای ھونەرەجوانەکان ئەم گۆرانیانە تۆمار دەکات:\nشەوێ ئەی شەماڵ: ئاوازی ئەنوەر قەرەداغی و ھۆنراوەی سەیدی ھەورامی\nبۆ دڵ: ئاوازی عەدنان کەریم و ھۆنراوەی بێخود لەگەڵ تیپی نەورۆزدا\nلە ساڵی ١٩٨٩ دا لەگەڵ ھەندێ ھونەرمەندی تردا تیپی مۆسیقای کۆمەڵەی ھونەرەجوانەکان دادەمزرێنن. لە ساڵی ١٩٩١ دا لە کۆڕەوە گەورەکەی کورددا بەرەو ڕۆژھەڵاتی کوردستان کەوتە ڕێ و لە شاری مھاباد بۆ ماوەیەک جێگیر بوو. لەو ماوەیەدا چەندین کاری ھونەری لەگەڵ ھونەرمەندانی موسیقی ناوچەی موکریان دا ئەنجام دا وەک عود ژەن و چەندین بەرھەمی ھونەری یان بۆ ھونەرمەندانی وەک محەممەد ماملێ، محەممەد دانش، ئەحمەد ئیسلامی، ئیسماعیل شاھی و ھەندێک ھونەرمەندی تر. لە ساڵی ١٩٩٢ دەگاتە وڵاتی سوید و درێژە ئەدا بەکاری ھونەری و یەکەم بەرھەمی لە دەرەوەی کوردستان کاسێتی بیرتان دەکەم بوو کە لە شاری لیل ی فەرەنسی تۆمار کرا و حەوت گۆرانی لە خۆ گرتبوو. لەوانە چوار گۆرانیان ئاوازی ھونەرمەند ڕزگار ئیسماعیل و گۆرانییەکانی ھەڵەبجە، کۆچ، ئازادی لە ئاوازی عەدنان کەریم خۆی بوو.\nلە ساڵی ١٩٩٤–١٩٩٥ لە سوید دەچێتە بەر خوێندن و بۆ ماوەی ساڵێک کۆرسی تەکنیکیی تۆمارکردنی دەنگ و موسیقا تەواو دەکات و ئەمەش دەبێتە ھۆی ئەوەی بەرھەمە ھونەرییەکانی بە دەستی خۆی تۆمار بکات. ساڵی ١٩٩٥ بەرھەمی ڕاز لە سەر کاسێت دەردەکات.\nساڵی ١٩٩٦ یەکەم بەرھەمی خۆی لەسەر سیدی بەناوی شەوی یەڵدا بڵاو دەکاتەوە کە مۆسیقای ئەم بەرھەمە لە سلێمانێ لە لایەن تیپی موسیقای کۆمەڵەی ھونەرەجوانەکان ئامادە کرا و پاشان لە سوید ھونەرمەند عەدنان کەریم دەنگی خۆی لە سەر تۆمار دەکات.\nلە ساڵی ١٩٩٩ دا ئەلبۆمی ئەڕۆی ئۆغر دێنێتە بەرھەم و غەمگین فەرەج ئەرکی دابەشکردنی دەگرێتە ئەستۆ.\nلە ساڵی ٢٠٠٠ کۆنسێرتێکی تایبەت لە ھۆڵی کۆنسێرت ھاوسی شاری ستۆکھۆلم پێشکەش دەکات. لە ساڵی ٢٠٠٢ دوو کۆنسێرت لە شاری یۆتۆبۆری و شاری سوتۆکھۆڵم پێشکەش دەکات بە ھاوکاری گرووپی ئاگری زیندوو، ھەر لە ھەمان ساڵدا ئەلبۆمی «شنەی با» بڵاو دەکاتەوە کە گۆران کامیل و فەرھاد محەممەد و غەمگین فەرەج دابەشکردنی موسیقایان بۆ ئەنجام داوە.\nلە ساڵی ٢٠٠٤ کۆنسێرتی شاری لەندەن لە ھۆڵی شازادە ئێلیسابێت پێشکەش دەکات ھەر لە ھەمان ساڵدا لە وڵاتی ھۆڵەند کۆنسێرتێکی تر پیشکەشدەکات. ساڵی ٢٠٠٥ لە شاری سنە لە ھۆڵی زانکۆی کوردستان کۆنسێرتێک پێشکەش دەکات. ھەر لە ھەمان ساڵدا ئەلبۆمی تاڤگەیەک لە عیشق بڵاو دەکاتەوە. ئەم بەرھەمە بە سەرپەرشتی گۆران کامیل و ھونەرمەند حسێن زەھاوی ئەنجام درا و لە ستودیۆ بێل تۆمارکرا و بڵاو بۆوە. ھەر لە ھەمان ساڵدا لە فێستیڤاڵی ئومەد لە لەندەن لەگەڵ گرووپی ئاگری زیندوودا بەشداری دەکات. ھەر لە ساڵی ٢٠٠٥ بەشدار دەبێ لە فەستیڤالی «رێ ئۆریانتال» کە ساڵانە لە شاری ستۆکھۆڵم بە بەشداری چەندین ھونەرمەندانی نەتەوەکانی دنیا ئەم فێستیڤاڵە نمایش دەکرێ.\nلە ساڵی ٢٠٠٦ لەگەڵ گروپی کامکاران ئەلبۆمی ئەمشەو بڵاو دەکاتەوە کە ئەم ئەلبۆمە لە تاران تۆمار کراوە. لە بەھاری ٢٠٠٧ دا لەگەڵ تارا جاف کۆنسێرتێک لە لەندەن پێشکەش دەکات. لە ھاوینی ٢٠٠٧ لەگەڵ گرووپی کامکاران چوار کۆنسێرت لە ھەولێر و دھۆک و سلێمانی و سێ کۆنسێرت لە تاران پێشکەش دەکات.\nلە مانگی شوباتی ٢٠٠٨ بەشداری دەکا لە فێستیڤاڵی بانگھێشتن بۆ ئاو لە وڵاتی کێنیا. لە مانگی مایس ٢٠٠٨ لەگەڵ تارا جاف کۆنسێرتێک لە کتێبخانەی شاژنی وڵاتی دانمارک لە شاری کۆپنھاگن پێ بە سەرپەرشتی تی ڤی کوردان پێشکەش دەکەن. ھەمان ساڵ لەگەڵ ھونەرمەند تارا جاف کۆنسێرتێک لە مانجیستەر پێشکەس دەکەن. ٧ی تشرینی دووەمی ٢٠٠٩ کۆنسێرت. لە کەنەدا بە سەرپەرشتی ئوستاتد شاملو. ٢٧/٢/٢٠١٠ کۆنسێرتێک لە شاری ئۆریبرو لە سوید، پاشان ھەمان کۆنسێرت لە ١٠/٤/٢٠١٠ لە ستۆکھۆلم و ١١/٩/٢٠١٠لە یوتۆبۆری ٢/١٠/٢٠١٠ لە ئوپسالا پێشکەش دەکات. ٧ و ٩ ئوکتۆبەری٢٠١٠ لە گەڵ گروپی کامکاراند لە سلێمانی و ھەولێر پیشکەش دەکات. نوێ ترین بەرھەمی عەدنان کەریم سیدی وەفایی یە کە لەگەڵ گروپی کامکاران لە مانگی ئەیلولی ٢٠١٠ بڵاو بووەوە.\nبیرتان ئەکەم (١٩٩٣)\nشەوی یەڵدا (١٩٩٦)\nئەڕۆی ئۆغر (١٩٩٩)\nکۆنسێرتی سوید (٢٠٠٢) - گرووپی موسیکی ئاگری زیندوو\nدەف ژەنین - حسەین زەھاوی\nشنەی با (٢٠٠٢)\nلە کەشتی عەقڵدا\nئەمشەو (٢٠٠٦) - لەگەڵ کامکاران\nکە ئەو جوانە\nتاڤگەیەک لە عیشق\nبادەی گوڵڕەنگ (٢٠١٢)- دەروازەیەک بۆ ناسینی مەقامی کوردی\nگوڵی نازدار (٢٠١٣)\nئاھ و ناڵە\nبادەی گوڵڕەنگ ٢ (٢٠١٥)\nبە زولف و ڕوخسار\nکێ دڵی نیشتمانی شکاند\nگریانی نیوەی شەو\nعەزیزم - گۆمی خوێن\nوێبگەی عەدنان کەریم؛ بیۆگرافی\nکوردستانی نوێ: لە دەسماڵێوە بۆ وەفایی[بەستەری مردوو][بەستەری مردووی ھەمیشەیی][بەستەری مردووی ھەمیشەیی]\n^ پرۆفایلی ئەکادیمیی «عەدنان کەریم» لە پەڕەی زانکۆی سلێمانی\n^ سیڤیی «عەدنان کەریم» لە پەڕەی زانکۆی سلێمانی\nوەرگیراو لە «https://ckb.wikipedia.org/w/index.php?title=عەدنان_کەریم&oldid=688851»\nئەم پەڕەیە دواجار لە ١٤:٤٤ی ١٤ی ئایاری ٢٠٢٠ نوێ کراوەتەوە.


11:14 - 28/04/2021\nناوێكی گه‌وره و توقێنه‌ری وڵاتانی دونیا\n"سیخوڕی وه‌كو یاری شه‌تڕه‌نج وایه، زۆرجار پێویسته بكشێیته‌وه، هه‌ندێك جاریش بۆ ئه‌وه‌ی به‌ریته‌وه ده‌بێت قوربانی بده‌یت و داشێكت له‌ده‌ست بده‌یت، باشتر وایه سوار بیت نه‌ك شا و شاژن." ئه‌كته‌ری به‌ناو بانگی وێڵزی جۆن ڕه‌یس داڤیس له‌سه‌ر سیخوڕی واده‌ڵێت. زۆربه‌ی وڵاتانی جیهانی بۆ پاراستنی به‌رژوه‌ندییه‌كانی خۆیان و زیادكردنی هه‌ژموونیان به‌سه‌ر وڵاتانی دیكه‌دا و دوورخستنه‌وه‌ی مه‌ترسی له‌سه‌ر وڵاته‌كه‌یان ئاژانسیه‌ك داده‌مه‌زرێنن به‌ناوی هه‌واڵگری، یان به ده‌ستهێنانی زانیاری. ئه‌وه‌ی له هه‌مووان ئاشنا و ناوێكی تۆقێنه‌ری هه‌یه و زۆرترین فیلم و چیرۆك و به‌سه‌رهاتمان له‌سه‌ری بیستووه ئه‌ویش ئاژانسی هه‌واڵگری ئه‌مریكایه به( سی ئای ئه‌ی) به‌ناوبانگه. به‌ڵام چۆن درووستبووه؟ كێ درووستی كردووه؟ نھێنینه‌كانی ناو ئه‌م ئاژانسه چین؟ چۆن ده‌بیته ئه‌ندام؟.\nئاژانسی سی ئای ئه‌ی كه كورتكراوه ( Central Intelligence Agency) و ئاژانسی كۆكردنه‌وه‌ی سه‌رجه‌م زانیارییه‌كانی حكومه‌تی فیدڕاڵی ویلایه‌ته یه‌كگرتووه‌كانی ئه‌مریكایه. باره‌گای ئه‌م ئاژانسه ده‌كه‌وێته ناوچه‌ی (لانگلی) له فه‌یر فاكس-ی ویلایه‌تی ڤێرجینا و به درێژای ڕووباری پۆتۆماك درێژبۆته‌وه. كارمه‌ندانی ئه‌م ئاژانسه له باڵیۆزخانه‌كانی ئه‌مریكا و وڵاته جیاوازه‌كانی دونیا كاره‌كانیان ئه‌نجامده‌ده‌ن. ئه‌م ئاژانسه ئاژانسه‌كی سه‌ربه‌خۆیه و سه‌رجه‌م زانیارییه‌كانی به ڕاپۆرتێك پێشكه‌شی به‌ڕێوبه‌ری هه‌واڵگری نیشتیمانی ده‌كرێت.\nسی ئای ئه‌ی سێ چالاكی سه‌ره‌كیان هه‌یه:\nیه‌كه‌م: كۆكردنه‌وه‌ی زانیاری له‌سه‌ر حكومه‌ته‌كان\nدووه‌م: كۆكردنه‌وه‌ی زانیاری له‌سه‌ر كۆمپانیاكان\nسێهه‌م: كۆكردنه‌وه‌ی زانیاری له‌سه‌ر كه‌سه‌كان\nشانبه‌شانی وه‌رگرتنی ئه‌و زانیاریانه ده‌بێت شیكردنه‌وه‌شی بۆ بكرێت. بۆیه ئه‌و كاره‌ش ئه‌نجامده‌ده‌ن تاوه‌كو ئه‌و زانیاریانه‌ی كه په‌یوه‌سته به ئاسایشی نیشتیمانیه‌وه بیده‌ن به گه‌وره سیاسه‌تمه‌دارانی ئه‌مریكا. هه‌ر له‌سه‌ر داواكاری سه‌رۆكی ئه‌مریكا، ئاژانسی هه‌واڵگری ده‌توانێت سه‌رپه‌رشتی چالاكییه نهێنی و ته‌كنیكیه‌كان بكات. یاخود زۆرجاریش ده‌توانن سه‌رپه‌رشتی سوپای ئه‌مریكا و كۆمپانیاكانی دیكه‌ش بكه‌ن. بۆ نموونه ده‌كرێت ئه‌وان پراكتیزه‌ی سیاسه‌تی بیانی ئه‌مریكا بكه‌ن.\nله ساڵی 2013 به پێی ڕاپۆرتێكی ڕۆژنامه‌ی" واشینگتۆن پۆست" ئاژانسی هه‌واڵگری ئه‌مریكا گه‌وره‌ترین بودجه‌ی بۆ ته‌رخان كراوه. چونكه ئه‌وان زۆرترین چالاكی نیمچه‌سه‌ربازی ئه‌نجامده‌ده‌ن و جه‌ختیش له‌سه‌ر نه‌هێشتنی تیرۆر و هێرشه ئه‌لیكترۆنیه‌كان ده‌كه‌نه‌وه.\nئاژانسی هه‌واڵگری ئه‌مریكا له‌گه‌ڵ واژۆی هاری س. ترۆمان له‌سه‌ر یاسایی ئاسایشی نیشتیمانی ساڵی 1947 درووستكراوه. ئه‌و یاسایه به هه‌مان شێوه پۆستی به‌رێوبه‌ری هه‌واڵگری ناوه‌ند(دی.سی. ئای)یش دیاریده‌كات. له هه‌مان كاتدا ڕاوێژكاری یه‌كه‌می سه‌رۆكی ئه‌مریكا بۆ كاروباری هه‌واڵگری دامه‌زرێنرا. یاسای چاكسازی هه‌واڵگری و ڕێگری له تیرۆر له ساڵی 2004 جارێكی دیكه هه‌مواركرایه‌وه و تێیدا ده‌بێت به‌ڕێوبه‌ری هه‌واڵگری نیشتیمانی ڕۆڵێكی گرنگ بگێڕێت، به‌ڵام ده‌بێت سه‌رۆكی سی ئای ئه‌ی كه‌سێكی سه‌ربه‌خۆ بێت. ئاژانسی هه‌واڵگری ئه‌مریكا گه‌وره‌ترین ده‌زگای هه‌واڵگری، به‌رگری له هه‌واڵگری به‌ڕێوه‌ده‌بن. ئه‌م ئاژانسه له‌كاتی كۆتایهاتنی جه‌نگی جیهانی دووه‌م دامه‌زرا.\nئالان داڵاس به گرنگترین كه‌سایه‌تی سیخوڕی ئه‌مریكا داده‌نرێت كه ڕۆڵی له به‌ره‌وپێشبردنی ئاژانسه‌كه هه‌بووه. به‌ڵام له ئه‌نجامی هه‌ڵه‌كانی ترۆمانی سه‌رۆك، ئالان له پۆسته‌كه‌ی دوور خرایه‌وه و له شوێنی ئه‌و جه‌نه‌ڕاڵ ڤاڵته‌ر سمیس شوێنی گرته‌وه. له‌گه‌ڵ هاتنی سه‌رۆك "ئایزنهاوه‌ر" جارێكی دیكه ئالان داڵاس گه‌رایه‌وه بۆ پۆسته‌كه‌ی خۆی. ئه‌وه‌ش به پاڵپشتی برایه‌كی به‌ناوی" جۆن فۆسته‌ر دڵاس" كه وه‌زیری ده‌ره‌وه‌ی ئه‌مریكا بوو. له‌ژێر كاریگه‌ری قه‌یرانی زریانی نێوان ئه‌مریكا و یه‌كێتی سۆڤێت، بۆ هه‌ڵكوتانه سه‌ر كوبا، ئه‌م كرده‌وه‌یه شكستی هێنا كه ساڵی 1961 به قه‌یرانی كه‌نداوی به‌راز ناسرا، له ئه‌نجامدا جۆن كینیدی، ئالان داڵاسی له‌سه‌ركار لابرد. ساڵی 1963 جۆن ماكۆن شوێنی گرته‌وه. پاشان ساڵی 1966 ولیه‌م ڕابون بووه سه‌رۆكی ئاژانسی هه‌واڵگری ئه‌مریكا. له‌سه‌رده‌می ڕیچارد نیكسۆنی سه‌رۆكی ئه‌مریكا هه‌یه له جیمس شلینگه‌ر و ولیه‌م كوبی بوونه سه‌رۆكی ئه‌م ئاژانسه.\nئاژانسی هه‌واڵگری ئه‌مریكا 15 كم له واشینگتۆنی پایته‌خته‌وه دووره. باڵه‌خانه‌كه‌یان به پاسه‌وانی چڕوپڕ و كامێرا پارێزراوه. ڕووبه‌ری شوێنه‌كه‌یان 125 هه‌زار مه‌تر چوارگۆشه و گوژمه‌ی درووستبوونی له ساڵی 1964 گه‌یشتۆته 46 ملیۆن دۆلاری ئه‌وكاته. به‌رزی دیواری باڵه‌خانه‌كه چوارمه‌تره و به ته‌له‌دڕكینه ده‌وری گیراوه. له زۆر باڵه‌خانه‌شدا ئه‌و ئاژانسه بۆ پاراست و ئاشكرانه‌كردنیان به ناوی دیكه‌وه ئیشده‌كه‌ن.\nكرده‌وه‌كانی ده‌ره‌وه‌ی وڵات\nئاژانسی هه‌واڵگری ئه‌مریكا له ده‌ره‌وه‌ی وڵات چه‌ندین كرده‌وه‌ی سیاسی و سه‌ربازی دوور مه‌ودا له چه‌ندین وڵاتی جیهاندا پیاده ده‌كه‌ن. به تایبه‌تی له ئه‌مریكای ناوه‌ڕاست و باشوور، خۆرئاوای ئه‌فریكا و خۆرهه‌ڵاتی ناوه‌ڕاست. چونكه زۆرترین كوده‌تای سه‌ربازی ئه‌نجامده‌رێت، چه‌ندین كه‌سی سیاسیش له‌ناوده‌ده‌ن.\nئه‌م ئاژانسه ڕۆڵێكی گه‌وره‌یان هه‌یه له ڕێكخستنی سه‌ندیكا و ڕۆشنبیری وڵات، ده‌یانه‌وێت به‌مجۆره بگه‌نه ناو دڵی خه‌ڵكی. پاره‌ی ئه‌و په‌رتووكانه ده‌ده‌ن كه باس له باشێتی سیاسه‌تی ئه‌مریكا ده‌كات، چه‌ندین كه‌سیان هه‌یه كه خاوه‌نی توانایه‌كی زۆرن له‌بواری ڕاكێشانی دڵی خه‌ڵكی له‌و ڕێگه‌یه‌وه بیروباوه‌ری ئه‌مریكا و بڵاو ده‌كه‌نه‌وه بۆ ئه‌وه‌ی خزمه‌ت به سیاسه‌تی ئه‌مریكا بكه‌ن.\nئاژانسه‌كه چه‌ندین ڕێكاری سیخوڕی بۆ ده‌ستخستنی زانیاری ده‌گرێته به‌ر. له‌وانه‌ش فرۆكه‌ی سیخوڕیه له جۆری"یو 2" كه به‌سه‌ر خاكی سۆڤێت ده‌فڕی و پێگه و ڕاده‌ره‌كانی وێنه ده‌گرت. ئه‌م فرۆكه‌یه ساڵی 1960 له‌سه‌ر خاكی سۆڤێت كه‌وته خواره‌وه و بووه هۆی كۆبوونه‌وه‌ی" ئایزنهاوه‌ر و مكملان و دیگۆڵ" كه بڕیاربوو له پاریس ببه‌سترێت، نه‌به‌سترێت. به‌هاوكاری ئه‌م جۆره فڕۆكانه ئه‌مریكا توانی زۆر شوێنی پێگه‌كانی موشه‌كی سۆڤێتی له كوبا ساڵی 1962 ئاشكرا بكات. زۆرجاریش كه‌سانی دیپلۆمات و سیاسی و نا سیاسی به‌كارده‌هێنن تاوه‌كو زانیاری به‌ده‌ست بخه‌ن به‌ڵام له ئێستادا به‌هۆی بوونی ژماره‌یه‌كی ده‌گمه‌نی ته‌كنۆلۆژیا ده‌توانن به ئاسانی زانیارییه‌كان به‌ده‌ست بهێنن.\nچه‌ند نهێنیه‌ك له‌سه‌ر ئاژانسی هه‌واڵگری ئه‌مریكا\nئه‌م مۆزه‌خانه‌یه ده‌كه‌وێته باره‌گای سه‌ره‌كی ناوه‌ندی ئاژانسه‌كه‌وه له‌وێ چه‌ندین فرۆكه‌ی بێ فرۆكه‌وان و ماسی رۆبۆتی و كامێرای سه‌ر پشتی كۆتر ده‌بینرێت. به‌ڵام كارمه‌ندانی ئاژانسه‌كه و میوانه‌كان سه‌ردانی ئه‌م شوێنه بكه‌ن. به‌م هۆیه‌وه ناویان ناوه" باشترین مۆزه‌خانه كه ده‌بێت سه‌ردانی بكه‌یت" ته‌نانه‌ت بودجه‌ی مۆزه‌خانه‌كه نهێنیه.\nله ڕاپۆرتێكی ساڵی 1967 دا هاتووه كه ئاژانسه‌كه به ملیۆنان دۆلاری ته‌رخانكردووه بۆئه‌وه‌ی به شێوه‌یه‌كی باڵا پشیله ماڵیه‌كان ڕابهێنن تاوه‌كو له یه‌كێتی سۆڤێت كرده‌وه‌ی سیخوڕیان پێ ئه‌نجام بده‌ن. ئه‌و پشیلانه چه‌ندین ئامێری ئه‌لیكترۆنی پێشكه‌وتوویان پێوه ده‌به‌سترا. چونكه ئه‌م بیرۆكه‌یه سه‌ره‌تا هیچ جێگه‌ی گومانی شیوعییه‌كان نه‌بوو كه له ڕێگه‌ی پشیله‌وه ده‌نگیان بگوازرێته‌وه. بۆیه ئه‌م پرۆگرامه ناوی نرا" پشیله‌ی ده‌نگی"\nده‌كرێت هه‌ر مرۆڤێك په‌یوه‌ندی به ئه‌نته‌رنێته‌وه هه‌بێت. ژووری خوێندنه‌وه‌ی سی ئای ئه‌ی 930 هه‌زار به‌ڵگه‌نامه‌یان چاودێری كردووه. له‌م دواییه به‌پێی به‌ڵگه‌نامه‌كان ئه‌و ژماره‌یه‌به‌رز بۆته‌وه بۆ 12ملیۆن به‌ڵگه‌نامه. ئه‌وان ده‌توانن به‌ڵگه‌ی هه‌ر مرۆڤێكی سه‌ر زه‌وی ده‌ربكه‌ن. ئایا ئێوه ده‌زانن كارمه‌ندانی سی ئای ئه‌ی ڕۆژانه نزیكه‌ی پێنج ملیۆن پۆست ده‌خوێننه‌وه؟ كێ ناڵێت یه‌كێك له‌و پۆستانه پۆستێكی تۆ بێت؟\nئاسایشی سی ئای ئه‌ی به ڕاده‌یه‌ك چاودێری ورد ده‌كرێن له كاتێكدا كه داوای قاوه‌یه‌ك ده‌كه‌ن ناتوانن بڵێن قاوه‌یه‌ك بۆ فڵانه كه‌س ببه. ئه‌وان به جۆرێك خه‌ڵكی ده‌پشكنن. ئه‌گه‌ر كارمه‌ندیش بێت تاوه‌كو دڵنیانه‌بن هیچت هه‌ڵنه‌گرتووه یان شتێكی تایبه‌تت پێیه ناهێڵن بێیته ژووره‌وه.\nداهێنان له ئه‌شكه‌نجه‌دان\nله تازه‌ترین جۆری ئه‌شكه‌نجه‌دان كه كارمه‌ندانی سی ئای ئه‌ی ئه‌وه‌یه كه میوزیكی ده‌نگ به‌رز تیپی میوزیكی ڕید هۆت و سه‌لیم شادی به‌كارده‌هێنن، به‌جۆرێك تۆمه‌تباران بێزار ده‌بن و ده‌ست به دانپێدانان ده‌كه‌ن.\nساڵی 1990 په‌یكه‌رێكی ڕووت به‌ناوی " كریپتۆس" له ئاژانسی هه‌واڵگری ئه‌مریكا دانرا. دوای تێپه‌ڕبوونی نزیكه‌ی 30 ساڵ تاوه‌كو ئێستا كه‌س نازانێت ئه‌و په‌یكه‌ره چییه؟\nچۆن ده‌بیته ئه‌ندامی سی ئای ئه‌ی؟\n1- فێربوونی زمانێكی قورس/ وه‌كو عه‌ره‌بی و چینی، هه‌ر كه‌سێك ئه‌و دوو زمانه بزانێت هه‌لی وه‌رگرتنی هه‌یه له سی ئای ئه‌ی.\n2- فێربوونی زمانێكی ئاسان/ به‌لای ئه‌مریكاوه زمانی ڕووسی و ئه‌ندۆنیزی ئاسانترین زمان، ئه‌و كه‌سانه‌ی كه ده‌یانه‌وێت بێنه ناو سی ئای ئه‌یه‌وه ده‌كرێت ئه‌و دوو زمانه‌ش بزانن.\n3- ده‌بێت پێشینه‌ی سه‌ربازی هه‌بێت/ زانینی ئه‌و زمانه ئه‌گه‌ر بێت و دوای ته‌واوبوونی خوێندن په‌یوه‌ندیت كردبێت به سوپاوه، ئه‌وا ڕۆڵێكی به‌رچاوی هه‌یه له وه‌رگرتنت. چونكه ڕه‌نگه زۆرجار وه‌كو"جه‌یمس بۆند" بتنێرن بۆ ئه‌نجامدانی چالاكی قورس.\n4- ده‌بێت ئه‌زموونی جیهانیت هه‌بێت/ ئه‌و كه‌سانه‌ی دێنه ناو ئاژانسه‌كه‌وه ده‌بێت زیره‌ك بن و ئه‌زموونی ژیانی مه‌ترسیداریان كردبێت.\n5- ته‌ندروستی/ ئه‌و كه‌سانه‌ی ناوی خۆیان پێشكه‌ش به ئاژانسه‌كه ده‌كه‌ن، ده‌بێت ڕاپۆرتی پزیشكیان هه‌بێت كه هیچ جۆره نه‌خۆشییه‌كیان نییه.\n6- پسپۆرانی ماتماتیك و كۆمپیته‌ر/ هه‌لێكی زیاتریان هه‌یه بۆ وه‌رگرتن چونكه ده‌بێت بتوانن بچنه ناو په‌یج و كۆمپیته‌ری شانه نووستووه‌كانه‌وه. ده‌بێت بتوانێت پاسۆردی هه‌موو ئامێرێكی ئه‌لیكترۆنی بشكێنێت.\n7- پێشینه‌ی شیكاری/ ئه‌و كه‌سه ده‌بێت بتوانن شیكردنه‌وه بۆ زانیارییه‌كان بكه‌ن، بۆنموونه بزانن ئه‌و شانه‌نووستووانه پاره له كوێوه ده‌هێنن، په‌یوه‌ندیان به كێوه هه‌یه؟ ده‌بێت ئه‌و كارمه‌ندانه‌ی وه‌رده‌گیرێن عه‌قڵیه‌تی شیكردنه‌وه‌یان هه‌بێت.\n8- پله‌ی دڵنیایی/ مێژوو ئه‌وه‌ی سه‌لماندووه زۆركه‌س له پێناو پاره‌دا نهێنی وڵاته‌كه‌یان ده‌فرۆشن. به‌ڵام له‌ناو سی ئای ئه‌ی ئه‌گه‌ر زۆر دڵنیاببنه‌وه له‌وه‌ی كه تۆ ناپاكی له نیشتیمان ناكه‌یت، ئه‌گه‌ری وه‌رگرتن زۆره.\n9- نهێنی پاراستن/ ئه‌و كه‌سانه‌ی وه‌رده‌گیرێن ده‌خرێنه ژێر تاقیكردنه‌وه‌ی قورسه‌وه تاوه‌كو بزانرێت تاوه‌كو چ ڕاده‌یه‌ك ده‌توانێت نهێنی پارێز بێت.\n10-تۆ كێی؟/ ده‌بێت ئه‌وانه‌ی وه‌رده‌گیرێن له پێناو هیچدا فریوو نه‌خۆن ده‌بێت هه‌میشه ئه‌وه بزانن كه بودجه‌ی ئه‌مریكا له خزمه‌تی ئه‌واندایه.


خه‌ڵاته‌کانی ئۆسکاری ئه‌مساڵ\nفیلمی ڕه‌ش و سپی 'ئارتیست' براوه‌ی سه‌ره‌کی بوو له 84 هه‌مین ڕێوڕه‌سمی ساڵانه‌ی ئۆسکار، خه‌ڵاتی باشترین فیلم، باشترین ده‌رهێنه‌ر و باشترین ئه‌کته‌ری پیاو بۆ ڕۆڵی سه‌ره‌کی وه‌رگرت.\nژان دۆژردن هونه‌رپیشه‌ی فه‌ڕه‌نساوی خه‌ڵاتی ئۆسکاری برده‌وه له‌به‌ر بینینی ڕۆڵی ئه‌ستێره‌یه‌کی سینه‌ما له سه‌رده‌می سینه‌مایی بێده‌نگ له فیلمی 'ئارتیست' و ده‌رهێنه‌ری ئه‌م فیلمه میشێل ئازاناویسیوس خه‌ڵاتی باشترین ده‌رهێنه‌ری وه‌رگرت.\nمێڕل ستریپ خه‌ڵاتی باشترین ئه‌کته‌رسی له ڕۆڵی سه‌ره‌کی وه‌رگرت له‌به‌ر بینینی ڕۆڵی سه‌ره‌ک وه‌زیرانی پێشووی به‌ریتانیا مارگرێت تاچر له فیلمی 'ئایره‌ن لێدی.'\nکریستۆفه‌ر پڵامر مێژووی خوڵقاند و بوو به ته‌مه‌نترین ئه‌کته‌ر خه‌ڵاتی ئۆسکار بباته‌وه. پڵامر ئه‌م خه‌ڵاته‌ی له‌به‌ر ڕۆڵی پشتیوانی له فیلمی 'بیگینێرز' وه‌رگرت ئه‌و ڕۆڵی بێوه‌مێردێکی پیر ده‌گێڕیت و ده‌بێته هاوجنس باز.\nئاماده‌بووان هه‌ستانه‌وه سه‌ر پێ کاتێک ئۆکتاویا سپێنسه‌ر خه‌ڵاتی ئۆسکاری پێبه‌خشرا له‌به‌ر ڕۆڵی پشتیوان له فیلمی ' هێڵپ'، که به‌سه‌رهاتی خزمه‌تکارانی ئه‌فه‌ریقی ئه‌مه‌ریکایه له ساڵانی شه‌سته‌کانی سه‌دی ڕابردوو له باشوری ئه‌مه‌ریکا، ئه‌و کاته‌ی ڕه‌ش و سپییه‌کان لێک جیاکرابونه‌وه.\n'هیوگۆ' فیلمێکی تر بوو 5 خه‌ڵاتی برده‌وه. فیلمه‌که ڕێزگرتنه له فیلمسازێکی هه‌ره به ناوبا‌نگی فه‌ڕه‌نسا. \nخه‌ڵاتی باشترین فیلمی بێگانه درا به فیلمی ئێرانی 'جودایی سیمین له نادر' ده‌رهێنه‌ری فیلمه‌که ئه‌سغه‌ر فه‌رهادی باسی به‌سه‌رهاتی ژن و پیاوێک ده‌کات که ژیانێکی سه‌ختیان هه‌یه و داوای ته‌ڵاق له یه‌کتر ده‌که‌ن.


پێوەندی نێوان بزووتنەوەی نەتەوەيی و بزووتنەوەی ژنان \nپێوەندی نێوان بزووتنەوەی نەتەوەيی و بزووتنەوەی ژنان\nن: م. زاهیدی\nبۆ دۆزێنەوەی پێوەندی نێوان بزووتنەوە رزگاريخوازەكان و بزووتنەوەی فێمنيستی، بەتايبەت بزووتنەوە رزگاريخوازە نەتەوەييەكان و بزووتنەوەی فێمنيستی، بەرلەهەر شت پێويستە ئاوڕ لەبەستێنە مێژووييەكانی ئەم دوو بزووتنەوەيە واتە بزووتنەوەی ناسيۆناليستی و بزووتنەوەی ژنان بدەينەوە. دوای سەردەمی رەوشەنگەری و سەرهەڵدانی پيشەسازی، ئێمە شاهيدی ئەوەين بەشێك لە وڵاتانی ئەورووپايی لەوانە "پورتەگاڵ" و "ئيسپانيا" و "بەريتانيا" و "هولەند" و"فەرانسە"هێڵی سنووری دەسەڵاتدارێتی خۆيان لە چوارچێوەی وڵاتەكەيان و بەتايبەت ئەفريقا و ئاسيا درێژ دەكەنەوەو بەكەڵك وەرگرتن لە هێزی دەريايی بەرەو ئاسيا و ئەورووپا پەل دەكێشن.ئەمانە كۆمەڵێك دەسەڵاتی كۆلۆنياليستی لێدەكەوێتەوە كە دواتر دوو كۆلۆنياليستی "بەريتانيا" و فەرانسە" زياترين دەسەڵاتيان دەمێنێتەوە، بۆيە ئەو كاتەی دەوترا بەريتانيای گەورە ئەو هەرێمە بوو هيچكات خۆر لێی ئاوا نەدەبوو، فەرانسەش بەشێكی زۆر لە وڵاتانی ئەفريقايی داگيركرد. بۆ بەرەنگار بوونەوەی ئەم دۆخە دواتر بزووتنەوەيەك سەري هەڵدا كە بزووتنەوە "ناسيۆناليستی" و رزگاريخوازييەكان لە دونيا دەناسرێت. هەڵبەت ئەم بزووتنەوانە ئەوە نەبوو تەنها لە وڵاتانی كۆلۆنياليستيدا رەنگ بداتەوە، بەڵكوو شتێك بوو ناسيوناليسم وەك رەوتێك سەرجەم گۆی زەوی گرتەوە هەر لە ئەمريكای تازە پێگەيشتووەوە تا ئايرلەندی ژێر دەستەی بەريتانيا. بەگشتی بزووتنەوەی ناسيۆناليستی بزووتنەوەيەكە كە لەسەردەمی مۆدێرنەدا و بۆ رووبەڕوو بوونەوەی كۆلۆنياليزم و دەسەڵاتی داگيركەران سەريهەڵداوە. لە كوردستانيش بزووتنەوەی رزگاريخوازی كە زۆرجار بە بزووتنەوەيەكی ناسيۆناليستی ناوی لێبراوە بزووتنەوەيەكە لە سەردەمی مۆدێرنەدا و لە سەدەی بيستەمدا بيچم دەگرێت. بزووتنەوەی ناسيۆناليستی بەتايبەت لە كوردستان وەستانەوەيە دژ بە گوتارێكی نەريتی كە هەمووان لە چوارچێوەيەكی وەك "ئوممەی ئيسلامی"دا كۆدەبوونەوە. چون بزووتنەوەی ناسيۆناليستی و خواستی ناسيۆناليستی دياريكردنی فاكتەرێكيترە بۆ يەك بوونی ژمارەيەكی خەڵك لە چوارچێوەيەكی جوغرافيايی دياريكراودا بەدەر لە خواستێكی ئايينی. بەهەرحاڵ ئێمە ئەوە دەبينين كە بزووتنەوەی رزگاريخوازی و بزووتنەوە نەتەوەييەكان بزووتنەوەيەكن سەر بە سەردەمی مۆدێڕن و ئاخێزگەيەكی مۆدێڕنيان هەيە. لە كوردستانيش ئەمە بەدەر نييە لە هەمان چوارچێوەی مێژوويی دياريكراو.\nبزووتنەوەی ژنان بە شێوەيەك خاڵێكی گرينگ و هاوبەشی هەيە لە گەڵ بزووتنەوەی ناسيۆناليستی. ئەويش ئەوەيە ئەم دوو بزووتنەوەيە هەردووكيان سەربە سەردەمێ مۆدێرنن .پێش سەردەمی رەوشەنگەری دەسەڵاتی ئايينی و دەسەڵات و دەسەڵاتێكی باوكسالاری زاڵ بووە. لەچوارچێوەی ئەم جۆرە بيركردنەوەدا هەمووان گرێدراوی گوتەزايەكی ئايينی بوون و پێويست بوو هەمووان لە قەبارەی "ئوممەيەكی ئايينی"دا بژين. يانی بيركردنەوەی لەوەی كە تۆ ژێرمەن"ی يان "عەرەب"ی يان "تورك"ی جۆرێك دژايەتی كردنی ئايين بوو لەبەر ئەوەی لادان بو لە چوارچێوەی بيركردنەوەی "ئووممەی ئايينی". بەڵام سەردەمی رەوشەنگەری و دواتر مۆدێرنيتيە چەمكێكی لەگەڵ خۆی هێنا بەناو "ناسيۆناليسمی نەتەوەيی". كە ئەمە جياوازە لە گوتەزای "ئوومەی ئايينی". لەلايەكيترەوە لە چوارچێوەی دەسەڵاتی ئايينيدا ژنان لەكەمترين مافە سەرەتاييەكانی خۆيان بێبەری بوون. لەبەر ئەوەی سەرجەم ئايينەكان ستراكتۆرێكی پياوسالارانەيان هەيە هەرچەشنە قسەكردنێك دەربارەی مافی تاك و مافی ژن جۆرێك دژايەتيكردنی ديسكۆرسی ئايينی بوو. بەڵام سەردەمی رەوشەنگەری كەهات بەشێوەيەك ئەو چوارچێوە فيكرييەی بردە ژێر پرسيارەوەو بەرلەهەر شت پرسێك هاتە ئاراوە بە ناوی تاك و مافی تاك. چون لە چوارچێوەی بيركردنەوەی ئايينيدا پياوانيش وەك تاك ئيزنی بيركردنەوەو بوونی وەك خۆيان نەبوو. ئەوان دەبا بە گوێرەی ئەو فەرمانانە بسووڕايەتنەوە كە كەنيسە و دەسەڵاتی ئايينی دەريان دەكرد. ئەو كاتەی تاك جياواز بيردەكاتەوەو ئەڵێت :"من بيردەكەمەوە كەوايە هەم" ئەو كاتەيە كە بەشێوەيەك "تاك" دەبێت بە سەنتەر و چەق. لێرەوەيە دەسەڵاتی ئايينی دەكەوێتە پەراوێزەوە. بزووتنەوەی ژنانيش بەرهەمی سەردەمی مۆدێرنيتەيە. سەرهەڵدانی شەپۆلی يەكەمی فێمنيسم لە سەدەی 19 و سەرەتای سەدەی بيستەمدا دەركەوتەی هەوڵدانی تاكە لە سەردەمی رەشەنگەريدا بۆ گەيشتن بەمافی رەوای خۆی. ئێمە دەبينين شەپۆلی يەكەمی فێمنيسم لە وڵاتانی "بەريتانيا"، "كەنەدا" و "هۆڵەندا" و "ئەمريكا" سەرهەڵدەدەن. واتە ئەو شوێنانەی كە پيشەيی بوونەتەوەو ژيانی پيشەيی تێياندا سەريهەڵداوە. بۆيە دەبينين مۆدێرنيزاسيۆن لە گەڵ خۆيدا مۆدێرنيتە دەهێنێت.شەپۆلی يەكەمی فێمنيسم زياتر جەختی لە سەر نايەكسانی ماف دەكردەوە. هەوڵيدەدا بەوەی ئەو مافانانەی لە چوارچێوەی كلتووری پياوسالاری و بيركردنەوەی ئايينيدا لە ژنان زەوت كراوە بە دەست بهێنێتەوە لەوانە مافی دەنگدان و خواستی بەشداری ژنان لە كردەی سياسيدا. دواتر دەبينين بە پێی لەگەڵ بەرەو پێشچوون خواستی ژنانيش بەرينتر دەبيتەوە كە لە شەپۆلەكانيتری فێمنيسم و لەوانە شەپۆلی دووهەم و سێهەمی فێمنيسمدا رەنگ دەداتەوە. هەمان بەرەو پێش چوون لە بزووتنەوەی نەتەوەييشدا لە ئاستی دونيادا دەبينين. بەشێوەيەك كە لە دەرچوون لە ژێردەستی گەورە كۆلۆنيالیستەكانەوە بزووتنەوەكە تەنانەت بزووتنەوە "ئيتنيكی" يان "قەومی"يەكانيش دەگرێتەوە، لەوانە "كێبێك". و لە هەمانكاتدا نەتەوەكانی چوارچێوەی وڵاتێكی دياريكراويش هەوڵ دەدەن بە شێوەی جياواز بە مافی نەتەوەيی خۆيان بگەن لەوانە بزووتنەوەی كورد لە چوارپارچەی كوردستان كە بە رەوتی فيكری جياوازەوە هەوڵ دەدەن بۆ گەيشتن بە خواستی نەتەوەيی بە فۆڕمی جياواز. هەر لە سەربەخۆييەوە بگرە تا فێدراليزم و ئۆتۆنۆمی و. ... بەگشتی دوو بزووتنەوەی نەتەوەيی و رزگاريخوازی و بزووتنەوەی ژنان دوو بزووتنەوەن بۆ وەستانەوە دژ بە زوڵم و زۆر. دەكرێت جۆرێك دان وستان و پەیوەندی لە نێوان ئەم دوو بزووتنەوەيەدا ببێت. وەك چۆن لە پێشتريشدا لە ئاستی جيهانی و ناخۆيشدا بوونی بووە. چۆن دەبينين فێمنيستێكی وەك "سيمۆن دووبۆڤار" دەبێت بە يەكێك لە ئەكتيڤيستەكانی بزووتنەوەی رزگاری خوازی فەرانسە دژ بە ئەڵمانيا دوای جەنگی دووهەمی جيهانی، يان پشتيوانی بزووتنەوەی رزگاريخوازی ئەلجەزاير دەكات دژ بە داگيركاری فەرانسە. بەڵام سيمۆن دووبۆڤار وەك سيمۆن دووبۆڤارێكی ژن بەشداری ئەو بزاڤانە دەكات. نەك وەك روخسارێكی پياوانە كە بەداخەوە زۆرجار لە بزووتنەوەی كوردستاندا دەبينين. ژنان بەشداری بزووتنەوەكەيان كردووە بەڵام كەمتر وەك ژن و ئەكتيڤيستێكی ژن دەركەوتوون. ئەوان يان وەك ناسيۆناليستێكی كورد دەركەوتوون يان وەك چالاكێكی چەپ لە كوردستان. بۆيە ئەمە رەخنەيەكە لە بەشداری ژنان لە بزووتنەوەی رزگاريخوازی كورد، دەكرێت جۆرێك هاوسەنگی دروست بكرێت و لەهەمانكاتدا روانگەيەكيتر و ديدێكيتر دروست بێت لە سەر هەردوو بزووتنەوەكە. يانی بەجۆرێك روانينيتر بۆيەكتر بڕوانن. لەلايەكيترەوە بزووتنەوەی نەتەوەخوازی و رزگاريخوازی كوردستان،-لێرەدا كە ئەڵێم بزووتنەوەی نەتەوە خوازی چەپی كورديش لەو بزووتنەوە دوور ناخەمەوە چون وەك چۆن رەفيق سابير باسی لێدەكات لە كتێبی ناسيۆناليزم و كلتووردا بزووتنەوەی چەپی هەر وڵاتێك بەشێكە لە ناسيۆناليزمی ئەو وڵاتە بزووتنەوەی چەپی كورديش زۆر بەروونی بەشێك بووە لە ناسيۆناليزمی كوردی، لەبەر ئەوەی هەموو جار خواستێكی نەتەوەيی لە پشت خواستی چينايەتييانەوە بووە- دەبێت روانينی خۆی بۆ ژنان بگۆڕێت و ئەو ديدە پياوسالارييە بخاتە لاوەوە. ژنی كورديش ئەبێت هەوڵبدات وەك ژن بەشداری لەو بزووتنەوەيەدا بكات. لێرەدا پێويستە چەمێكێك باس لێبكەم كە لای فيلسووفی چەپی فەرەنسەويی و مامۆستای زانكۆی سۆربۆن –شانتاڵ مووف- باسی لێوە دەكرێت. ئەويش چەمكی "هێژەمۆنی"ييە كە ئەم چەمكە لای مووفە و ئەرنێستۆ لاك لائۆ لە ئانتۆنی گرامشی بەقەرز وەرگيراوە. بەڵام بۆ پرۆژەی ديمۆكراسی راديكاڵ يان ديمۆكراسی گشت گير بەكاری دەبەن. مەبەست لە چەمكی هێژمۆنی لای شانتاڵ مووف و ئەرنێستۆ لاك لائۆ، هێژمۆنی توێژە جياوازەكانی كۆمەڵگايەوە هاوئاهەنگييانە پێكەوە دژ بە دەسەڵاتی سەرمايەداری و ناديمۆكرات بە مەبەستی دامەزرانی دەسەڵاتێكی ديمۆكراتيك. لێرەدا چەمكی "توێژ" يان "قشر" بەكار دەبرێت نەك چەمكی "چين" يان "تەبەقە" كە لەئەدەبياتی ماركسيستی كلاسيكدا بەكار دەبرا. كە ئەمەش باسێكيتر دينێتە پێش كە گۆڕينی چەمكی "ئانتاگۆنيسم"ە لای چەپی مۆدێڕن و بەتايبەت قوتابخانەی فرانكفۆرت و پاش فرانكفۆرتييەكان. ئەگەر لەچەپی كلاسيك يان ماركسيسمی ئۆرتۆدۆكسدا ئانتاگونيسم، بريتی بوو لە ئانتاگونيسمی نێوان دوو چينی پرۆلتەر و بۆرژوا، لای چەپی نوێ و چەپی پاش فرانكفۆرتييەكان بە تايبەت لای مووفە و لاك لائۆ، ئانتاگونيسم بريتييە لە ئانتاگونيسمی دەسەڵاتی تۆتاليتەر و سەرمايەدار لەگەڵ توێژە جياوازەكانی كۆمەڵگا. واتە ئەبێت هێژەمۆنييەك دروست بێت لەلايەن توێژەجياوازەكانی كۆمەڵگاوە دژ بە دەسەڵاتی ديكتاتۆر و تۆتاليتەر. پێويستە لە كوردستانيش ئەم چەمكە ئيشی پێ بكرێت، واتە هێژەمۆنييەك لە لايەن توێژەكانی كۆمەڵگادا دروست بێت دژ بە دەسەڵاتی ديكتاتۆر. لە هەمانكاتدا هاوئاهەنگی ببێت لە نێوانياندا. بەشداری كردنی ژنان لە بزووتنەوەی رزگاريخوازی كورددا، دەتوانێت قودرەت و هێز ببەخشێت بەم بزووتنەوەيە. وەك كورد گوتەنی :"مەل بە باڵێ نافڕێت." بەڵام پێويستە ئەم هاوئاهەنگييە دولايەنە بێت، واتە بزووتنەوەی ناسيۆناليزمی كورديش وەك ستراتيژييەكی بنەڕەتی ئەوە لەبەرچاو بگرێت كە پێويستە پێگەيەكی تايبەتيان ببێت لەناو بزووتنەوەی كورددا، لە ئێستا و داهاتووشدا. دامەزرانی سيستەمێكی ديمۆكراتيك پەيوەستە بە دامەزرانی سيكۆلاريزم لەو وڵاتە و لەهەمانكاتدا وەك چۆن لێنين باسی لێوەدەكات پەيوەستە بە پێگەی ژنەوە لەو سيستەمە حكوومەتييەدا. ئەگەر بزووتنەوەی نەتەوەيی و رزگاريخوازی كورد خۆی بە بزووتنەوەيەكی رزگاريخواز و ديمۆكراتيك ئەزانێت، پێويستە گۆڕان لە ديدی خۆيدا بەرامبەر بە ژن و بەشداری ژنان لە ناو سياسەت و ئەمری سياسيدا بكات. ژنانيش ئەبێ بتوانن وەك ژن پێگەی سياسی خۆيان لە ناو ئەو بزووتنەوەيەدا دەستەبەر بكەن. دابڕانی ئەم دوو بزووتنەوەيە لە يەكتر لەبەرژوەندی هيچ لايەنێكدا نييە. بوونی ئەم هاوئاهەنگی و پێكەوە كاركردنە ئەمرێكی پێويستە.لە هەمانكاتدا ژنان كاتێك دەتوانن كاريگەری لە سەر كۆمەڵگاكەی خۆيان دابنێين كە لە ئێستا و لە داهاتووشدا وەك ژن، تەئكيد دەكەمەوە، وەك ژن لە هەرەمی دەسەڵاتدا بن نەك وەك پياو يان بەشێك لە سيستەمی پياوسالاری. بۆ بوونی ئەم تەعاعوول و هاوئاهەنگييە لە نێوان دوو بزووتنەوەی فێمنيستی و بزووتنەوەی ژناندا چەند خاڵ لازمە كە باسی لێوە دەكەم.\n١- گۆڕينی روانگەی دوو لايەن بەرامبەر بە يەكتر\n٢- گۆڕينی روانگەی پياوسالاری لە بزووتنەوەی نەتەوەيی كوردا\n٣- خۆ تەيار كردنی ژنان بە ئايديا و بيركردنەوەو ئامادە بوونيان لە سيستەمی ياسا و بنەما\nدارێژی بزووتنەوەو وڵاتدا .


داوادەکرێت تورکیا لە عفرین بکشێتەوە – Standard Kurd\nداوادەکرێت تورکیا لە عفرین بکشێتەوە\nلەلایەن ستاندار Posted on نیسان 9, 2018 نیسان 9, 2018 2390 جار بینراوە 0 سەرنج\nسێرگی لاڤرۆڤ، وەزیری دەرەوەی رووسیا لە کۆنگرەیەکی رۆژنامەڤانیدا لەگەڵ هاوتا تاجیکستانییەکەی، رۆژی دووشەممە 9-4-2018 لە مۆسکۆ رایگەیاند: “دوای کۆتاییهاتنی ئۆپەراسیۆنی چڵە زەیتوون، داوا دەکەین تورکیا شاری عەفرین رادەستی حکومەتی سووریا بکاتەوە”.\nوەزیری دەرەوەی رووسیا ئاماژەی بەوەش کرد کە رەوشی عەفرین لە لووتکەی ئەنقەرە تاوتوێکراوە. جەختیشی کردەوە کە “هیچ کاتێک ئەردۆغان نەیگوتووە عەفرین داگیردەکات”.\nجێگای باسە پێشتریش تەلەفزیۆنەکانی ئیران بڵاویانکردەوە کەوا حەسن روحانی سەرۆک کۆماری ئیران بە سەرۆکی روسیاو تورکیای ڕاگەیاندووە پێویستە عەفرین ڕادەستی سوپای سوری بکرێت کە سوپای تورکیاو هاوپەیمانەکانی لە ئۆپۆزسیۆنی سوریا دەستیان بەسەرا گرتووە.\nحسن روحانی ڕاشیگەیاندبوو ئەو بەرەوپێشچونانەی دوایی ئەگەر زیان بە یەکپارچەیی خاکی سوریا بگێنن ئەوا بێ سودن، بۆیە پێویستە ئەو ناوچانە ڕادەستی سوپای سوری بکرێن.\nبڵاوکراوەی پێشووپلانێكى مه‌ترسیدارى حكومه‌ت ته‌ڵه‌ى حكومه‌ت بۆ په‌رله‌مان و فه‌رمانبه‌ران\nبڵاوکراوەی نوێتربۆچی ھەرگیز نیشتمان نابێتە ھی ھەمووان؟


مامۆستا جەمال عەبدول – پەڕە 2 – Knwe.org\nسەرەکی » کەلتوور » مامۆستا جەمال عەبدولپەڕە 2\nمامۆستا جەمال عەبدول\nجەمال عەبدول محەمەد، بەرەبەیانی ١٨/١٠/١٩٤٠، لە گەڕەکی سەرشەقامی شاری سلێمانی لەدایکبووە، لە تەمەنی پێنج ساڵیدا، لە حوجرەی شێخ محێدینی قازانقایە و دوو ساڵی دواتر لە قوتابخانەی ئەییوبییە دەستی بە خوێندن کردووە، ساڵی ١٩٥٧ ئامادەیی و ساڵی خوێندنی ١٩٦٢- ١٩٦٣، بەشی کیمیای کۆلێژی پەروەردەی زانستگای بەغدای تەواوکردووە، ڕۆژی ١٢/١/١٩٦٤، بە مامۆستای ناوەندی شۆڕشی سلێمانی دامەزراوە، ساڵی ١٩٦٧، بە یاریدەدەری بەڕێوەبەری ناوەندیی ناوبراو دانراوە.\nیاریدەدەری بەڕێوەبەری ئامادەیی سلێمانی کوڕان، ساڵی ١٩٦٩.\nیاریدەدەری بەڕێوەبەری ناوەندیی کاوە، ساڵی ١٩٧٠.\nسەرپەرشتی پەروەردەیی، ساڵی ١٩٧١.\nجێگری موتەسەڕیفی سلێمانی (سیروان جاف)، ساڵی ١٩٦٨، داوای لێکردووە، پۆستی یاریدەدەری بەڕێوەبەری پەروەردەی سلێمانی وەربگرێت، مامۆستای تری لە خۆی بە شیاوتر زانیوە و نەیکردووە، وتوویەتی «من چوار ساڵ خزمەتم هەیە، چۆن ئەبێت بیكەم؟ مامۆستای من هەیە، هێشتا مامۆستایە؟!» بەڕێوەبەری پەروەردەی سلێمانی (سامی حسێن نازم)، ساڵی ١٩٧٣، بە یاریدەدەری بەڕێوەبەری پەروەردەی سلێمانی، بۆ کاروباری نەخشەدانان دایناوە، م.جەمال دەورەیەکی شەش مانگیشی دیوە، پاشان بە هۆی تێکچوونەوەی بارودۆخی سیاسی، جێبەجێ نەکراوە. ئیتر ئەویش لەگەڵ هەموو ئەو خەڵکەدا، کە شار و سایەی شوومی ڕژێمی فاشستیان بەجێهێشتووە، ١١/٣/١٩٧٤، چووەتە پاڵ شۆڕش، لە ئامادەیی پێنجوێنی کوڕان، وانەی وتووەتەوە، چونكە پۆلی شەشەكەیان مامۆستای كیمیای نەبووە.\nدوای دامەزراندنەوەی دامودەزگاکانی پەروەردەی ناوچە ئازادکراوەکانی کوردستان، بە یاریدەدەری بەڕێوەبەری پەروەردەی سلێمانی و کەرکووک دانراوە، دوای نسکۆی شۆڕشی ئەیلوول، ناچار لەگەڵ ئەو خەڵکەدا گەڕاوەتەوە شار، لە ساڵی ١٩٧٥ـەوە، تا ڕاپەڕینی بەهاری ١٩٩١، لەسەر داوای خۆی، مامۆستای ئامادەیی ڕۆشنبیر بووە.\nم.جەمال جگە لە پیشەی مامۆستایی، خەباتی سیاسیشی کردووە، سەرەتای ساڵانی شەستەکانی سەدەی ڕابوردوو، پەیوەندیی بە ڕێکخستنی «پ.د.ک.»ـەوە کردووە، دوای تەواوکردنی خوێندن، لێپرسراوی لقی سلێمانیی و لێژنەی شاری کوڕان، لێژنەی باڵای کچانی یەکێتیی قوتابییانی کوردستان و ئەندامی سکرتارییەتی یەکێتیی لاوانی کوردستانیش بووە، پاش بەشداریکردنی لە دووەم کۆنگرەی یەکێتیی مامۆستایانی کوردستان لە ١٠/٢/١٩٦٥دا، بۆ مەکتەبی سکرتارییەتی یەکێتیی ناوبراو هەڵبژێردراوە.\nکادیرێکی کارای ڕێکخستنەکانی «پ.د.ک.» بووە، بەتایبەتی لە بواری چاپەمەنی و ڕاگەیاندندا. لەگەڵ ڕەوانشادان «نەوشیروان مستەفا، مەحموود مەلا عیزەت و ڕەفعەت مەلا عەبدولڕەحمان»دا، كارگێڕی لق بوون. دوای دامەزراندنی «ی.ن.ک.» پەیوەندیی لەگەڵ ڕێکخستنەکانیدا هەبووە و ڕژێمی بەعس، ١٤/٥/١٩٨٥ دەستگیری کردووە و دوای ئەشکەنجەیەکی زۆر، ٢١/١/١٩٨٦ ئازادکراوە.\nلە کاتی دامەزراندنی یەکەم کابینەی حکوومەتی هەرێمی کوردستاندا، داوای لێکراوە پۆستی وەزیری پەروەردە وەربگرێت، بە هۆی ئەوەی وەزارەتەکە بەر «پ.د.ک.» کەوتووە، پۆستەکەی بۆ نەسازاوە.\nنزیکەی ساڵ و نیوێک، یەکەم پارێزگاری دوای ڕاپەڕینی شاری سلێمانی بووە «٥/٩/١٩٩٢- ٥/٣/١٩٩٤». نزیکەی پێنج ساڵیش، وەزیری ڕۆشنبیریی حکوومەتی هەرێمی کوردستان بووە «٢٥/٧/١٩٩٤- ٢١/٨/١٩٩٩». هەر لەو کاتەشدا، سەرپەرشتی دووبارەکردنەوەی تاقیکردنەوەی گشتیی- بەکالۆری سێی ناوەندی و شەشی ئامادەیی پێ سپێردراوە.\nم.جەمال، لە ٦/١/٢٠٠١ـەوە، یاریدەدەری سەرۆکی هەرێم و سکرتێری گشتیی «ی.ن.ک.» بووە، بۆ کاروباری پەروەردە، خوێندنی باڵا و ڕووناکبیریی. لە ٢٧/٧/٢٠٠٧ـەوە، ئەندامی کارای «ئەکادیمیای کوردی»یە لە شاری هەولێر، سەرۆکی لێژنەی زاراوە و ئەندامی لێژنەی فەرهەنگی ئەکادیمیای ناوبراوە.\nلە چەندین کۆڕ و سیمیناردا بەشداریی کردووە، دەیان بابەتی زانستی، نووسین و ڕەخنەی لە گۆڤار و ڕۆژنامەکاندا بڵاوکردووەتەوە، لە بواری هەردوو زانستی کیمیا و زاراوەسازیدا، هەوڵێکی بێوچانی داوە، بەپێی ئەو بیبلیۆگرافیایەی بۆی ئامادەکراوە، جگەلەوەی چەند کتێبێکی بۆ چاپ ئامادەن، لە نێوان ساڵانی ١٩٧٩- ٢٠١٨شدا، دەیان بەرهەمی چاپکراوە:\n٢٦ کتێبی بە تەنها نووسیوە.\n١٩ کتێبی بە تەنها وەرگێڕاوە.\n١٩ کتێبی بە هاوبەشی وەرگێڕاوە.\nبیبلیۆگرافیای ناوبراو، سەعات پێنجی ڕۆژی پێنجشەممە «٤/٧/٢٠١٩» لە هۆڵی «تەوار»ی شاری سلێمانی، بڵاودەکرێتەوە و پێشکەشی ئامادەبوان دەکرێت.\nبوار نوورەدین، جەمال عەبدول- بیبلیۆگرافیای كتێب و پێڕستی لە كتێبی كوردیدا 1979- 2018، چاپی یەکەم، چ: بینایی، سلێمانی، ٢٠١٩.


شەممە٢٨ - بەفرانبار - ١٣٩٨١٢:٤٦\nSaturday18 - 01 - 202010:16\nWarning: getimagesize(images/ares/Sem_título.jpg): failed to open stream: No such file or directory in /storage/content/40/1004740/lawan.org/public_html/plugins/content/smartresizer/smartresizer.php on line 468 Warning: getimagesize(images/ares/کاتێک-بۆ-مەستی-ئەسپەکان.jpg): failed to open stream: No such file or directory in /storage/content/40/1004740/lawan.org/public_html/plugins/content/smartresizer/smartresizer.php on line 468\nزمانی کوردی بە زمانە جیهانەکان زیاد کرا\n02 دێسامبر 2018\nدواین نوێکردنەوە 02 دێسامبر 2018\nلاوان میدیا: لە وڵاتی ئەڵمان بە ڕەسمی زمانی کوردی لە ڕیزی زمانە جیهانییەکانەوە زیاد کرا و لە قوتابخانەکانی ئەو وڵاتە دەخوێندرێت.\nبەپێی ڕاپۆرتی "یەکیەتیی مامۆستایانی کورد لە ئورووپا"، لە وڵاتی ئەڵمان زمانی کوردی وەک زمانە جیھانییەکانی دیکە لە قوتابخانەکان و وەک زمانی دووهەم دەخوێندرێت و قوتابیان فێری زمانی کوردی دەکرێن.\nلەو بارەیەوە "عەبدولقادر ئولوماسکان"، سەرۆکی یەکیەتیی مامۆستایانی کورد لە ئەوروپا، ڕایگەیاندووە: "لە ھەرێمی ڕاینی باکوور- وێستفالیا (Nordrhein-Westfalen) بڕیاردراوە زمانی کوردی بە لیستەی ئەو زمانە جیھانییانەوە زیاد بکرێت و قوتابییان دەتوانن ئارەزوومەندانە وەک وانەی زمانی دووهەم یان سێیەم بیخوێنن".\nناوبراو لە قسەکانیدا باسی لەوەش کردووە، نمرەی قوتابییان لە وانەی کوردی کاریگەری دەبێت لەسەر کۆنمرەی ساڵانە، واتا وانەی کوردی وەک وانەیەکی سەرەکی لە قوتابخانەکان ھەژمار دەکرێت.\nزمانی کوردی زمانێکە که خەڵکی کورد لە وڵاتی کوردستان قسەی پێدەکەن. زمانی لە ڕووی بنەماڵەوە بەشێکە لە بنەماڵەی زمانە ھیند و ئورووپایییەکان.\nسەرچاوە : کوردستان میدیا\nکتێبی Finding Kurdistan لە ئەمریکا چاپ و بڵاو کرایەوە\nدواین نوێکردنەوە 23 نوامبر 2018\nکتێبی "Finding Kurdistan"( دیتنەوەی کوردستان) لە نووسینی "هاوڕێ حەداد" چاپ و بڵاو کرایەوە و ئەو کتێبە خرایە بەر دیدی خوێنەران و خوازیارانی کتێب خوێندنەوە.\nکتێبی "Finding Kurdistan" واتا "دیتنەوەی کوردستان"، بە قەڵەمی "هاوڕێ حەدادی" لە ساڵی ٢٠١٨ زایینی لە ئامریکا چاپ و بڵاو کرایەوە.\nنووسەری ئەو کتێبە پاش چەند ساڵ هەوڵ و ماندووبوون ئەزموون و ڕوانگەی خۆی بە نیسبەت کوردستان و بە تایبەتی ڕۆژهەڵاتی کوردستان لە دووتوێی کتێیکی ٢١٢ی لاپەڕەیی بە زمانی ئینگلیزی خستووەتە بەر دیدی خوێنەرانی ئامریکا و گشت وڵاتە ئینگلیزی زمانەکان.\nئەو کتیبە لە دوو بەشی سەرەکی پێک هاتووە، واتە کورد کییە و لە چ وڵات‌گەلێ دا دەژیت و کلتوور و داب و نەریتیان چییە؟ هەورەها ئەو وڵاتانە چۆناوچۆن لەگەڵ گەلی کورد هەڵسوکەوتیان کردووە؟\nبەشی دووهەمیشی وەک کورد دەڵێ: "چێم بینی و چیم نەبینی"ـی نووسەری کتێبەکەیە کە سەردانی هەندێک لە شارەکانی ڕۆژهەڵاتی کوردستانی وەک بۆکان، مەهاباد، سەردەشت و بانەی کردووە و وەکوو سەفەرنامەیەک باسی دۆخی ئێران و بەتایبەتی کوردستانی کردووە کە لە چ دۆخێکی نابەرابەر دا دەژین. هەروەها نووسەر ئاوڕی لە کێشەگەلی ژن و دۆخی ژنان و ناعەداڵەتییەکانی داوەتەوە کە بە سەریاندا سەپاوە.\nلە بەشێک لەو کتێبەدا نووسەر باسی ئەزموونی خۆی دەکات کە لە بۆکان خۆی و بنەماڵەکەی لە لایەن ئیتلاعاتەوە بە تاوانی سیخوڕی بۆ ئامریکا دەسبەسەر دەکرێن و ئەزیەت و ئازارێکی زۆر دەدرێن.\nبە گشتی ئامانجی نووسەر لە بڵاوکردنەوەی ئەو کتێبە ناساندنی گەلی کوردە بۆ خەڵکی ئامریکا کە لە هیچ چەشنە ماف و ئازادییەک بەشدار نین. خاڵی جێگای سەرنج ئەوەیە ئەو کتێبە زۆرتر ئاوڕی داوەتەوە لە ڕۆژهەڵاتی کوردستان و باسی ژینگەی ئەو بەشەی کردووە.\n"هاوڕێ حەدادی"، ماستەری لە زانکۆی بۆستۆن وەرگرتووە. ساڵی ١٩٩٥ی زایینی لە شاخەکانی سنووری نێوان ڕۆژهەڵات و باشووری کوردستان لەدایک بووە. دایک و باوکی ناوبراو بە هۆی ئەندامبوون و پێشمەرگایەتی لە ناو حیزبی دێموکڕاتدا بە ناچار لە ساڵی ١٩٩٧ی زاینییەوە لە ئامریکا دەگیرسێنەوە.\nفیلمی ساتێک بۆ مەستی ئەسپەکان\nدواین نوێکردنەوە 04 نوامبر 2018\nساتێك بۆ مەستی ئەسپەكان" یەکێکی تر لە فیلمە بەهێزەکانی سینەمای" کوردی کە توانی سینەمای کوردی و دۆخی کورد بە گەلانی دیکەی جیهان بناسێنێت، ئەم فیلمە لەلایەن "بەهمەنی قوبادی" کاری نوسین و دەرهێنانی بۆ کراوە .\nچیرۆکی فیلمەکە باس لە بنەماڵەیەکی کورد لە کوردستانی ڕۆژهەڵات دەکات کە دوای لەدەستدانی دایک و باوکیان هەوڵ بۆ مانەوەیان دەدەن .\nئەم فیلمە بۆ یەکەمجار لە ساڵی ۱۳۷٨ی هەتاوی بەرامبەر بە ٢٠٠٠زایینی پەخشکرا، ماوەی فیلمەکە ٨٠ خولەکە، بەهۆی بەهێزی ئاستی فیلمەکە و دەنگدانەوەی زۆری لە وڵاتانی جیهاندا ژێرنووسکراوە بۆ چەندین زمانی جیا جیا.\nهۆکاری ناونانی ئەم فیلمە ئەوەیە کە قاچاخچییەکانی سنور بۆ ئەوەی هێسترەکانیان بەهۆی سەرماوە نەمرن ڤۆدکایان دەدەنێ کە خواردنەوەیەکی کهولییە .\nئەم فیلمە چەندین خەڵاتی نێودەوڵەتی بەدەستهێناوە وەک: خەڵاتی کامێرای ئاڵتونی لە فیستیڤاڵی "کان" لە فەرانسا، خەڵاتی فیستیڤاڵی فیلمی شیکاگۆ، خەڵاتی فیستیڤاڵی Santa Fe ، خەڵاتی فیستیڤاڵی فیلمی ساۆ پاولۆ و چەندین خەڵاتی دیکە لە سکۆتلەندا و کەنەدا و ئیسپانیا و ئێرانی بەدەست هێناوە، هەروەها توانیویەتی ببێت بە یەکێک لە ۱۲ فیلمی مێژووی سینەما جیهاندا.\nهونەرمەندێکی کورد خەڵاتی فێستیڤاڵی ڤێنیزی بەدەست هێنا\n17 ئوکتۆبر 2018\nلاوان میدیا: هونەرمەندێکی کوردی خەڵکی کوردستانی ڕۆژهەڵات لە فێستیڤاڵی نێودەوڵەتیی فیلمی "ڤێنیز"ی ئیتالیا کە لە شاری سڵێمانی بەڕێوە چوو توانی خەڵاتی باشترین ئەکتەری پیاو وەربگرێت.\nبەپێی ڕاپۆرتی بڵاوکراوە، هونەرمەندی کورد "نەوید محەممەدزادە" ئەکتەری سینەما، لە فێستیڤاڵی نێودەوڵەتیی فیلمی "ڤێنیز"ی ئیتالیا کە لە شاری سڵێمانی بەڕێوە چوو، توانی خەڵاتی باشترین ئەکتەری پیاو وەربگرێت.\nئەو هونەرمەندە کورد خەڵاتی "شێری زێوی" سەبارەت بە باشترین ئەکتەری پیاو بۆ خۆی مسۆگەر کرد.\nئەو فێستڤاڵە ٧٤مین، خولی فێستیڤاڵی نێودەوڵەتیی فیلمی ڤێنیز بوو کە لە شاری سلێمانیی لە کوردستانی باشوور بەڕێوە چوو.\nنەوید محەممەدزادە دوای وەگرتنی ئەو خەڵاتە باسی لەوە کرد کە مایەی شانازیی منە وەکوو کوردێک لە نێوان هاوزمانەکانم توانیم خەڵاتی ئەو فێستیڤاڵە بەدەست بێنم.\nئەو هونەرمەندەی خەڵکی پارێزگای ئیلام سەر بە کوردستانی ڕۆژهەڵاتە کە کاری سینەما دەکات.\nکورتەفیلمی ئاندرۆیدی کارەسات\n15 ژوەن 2018\nدواین نوێکردنەوە 15 ژوەن 2018\nکورتەفیلمی #ئاندرۆیدی_کارەسات لە نووسینی: "سەباح مەلا عەبدوڵا" و دەرهێنانی: "خاڵۆ کوردین" بەرهەم دێت.


ماڵپەڕی بۆنەکان - ئه‌وه‌ی له‌باره‌ی ناپلیۆنه‌وه نه‌تزانیوه\nئه‌وه‌ی له‌باره‌ی ناپلیۆنه‌وه نه‌تزانیوه\nشوبات 28\tبڵاوکراوەتەوە لەلایەن ئەحمەد محمد خوێندراوەتەوە 1241 جار\nناپلیۆن بۆناپارتی یه‌كه‌م (1769-1821) یه‌كێكه له‌دیارترین ئیمپرتۆره‌كانی فه‌ره‌نسا له‌مێژودا. ئه‌مانه‌ی خواره‌وه چه‌ند زانیارییه‌كن سه‌باره‌ت به‌و كه‌سایه‌تییه مێژوییه:\n+ له 26-2-1815 ناپلیۆن له‌و تاراوگه‌یه‌ی بۆی دورخرابووه‌وه له‌دورگه‌ی ئێلبا كه سه‌ربه شاری توسكانییه له ئیتاڵیا، هه‌ڵات تا بچێته پاریس و جڵه‌وی ده‌سه‌ڵات بگرێته‌وه ده‌ست.\n+ زۆرجار ناپلیۆن وا باسكراوه كه باڵای زۆر كورت بووه به‌ڵام له‌ڕاستیدا ئه‌م پیاوه كورت نه‌بووه. درێژییه‌كه‌ی پێنج پێ و حه‌وت ئینج بووه كه ئه‌مه‌ش ئه‌وه ده‌گه‌یه‌نێت له‌كه‌سێكی مامناوه‌ندی ئه‌و سه‌رده‌مه درێژتر بووه.\n+ ئه‌فسانه‌ی په‌یوه‌ندیدار به‌كورتیی باڵایه‌وه ره‌نگه له‌و راستییه‌وه هاتبێت كه ئه‌م پیاوه هه‌میشه له‌ناو ئه‌ندامه باڵا زۆربه‌رزه‌كانی ئیمپراتۆرییه‌ته‌كه‌یدا، بینراوه.\n+ چه‌ندین شت هه‌ن به‌ناوی ئه‌م پیاوه‌وه ناونراون ناپلیۆن له‌وانه، جۆره دراوێكی فه‌ره‌نسا، پێڵاو، جۆره گێلاسێك، ده‌مانچه.\n+ له‌كاتی منداڵیدا له‌لایه‌ن خێزانه‌كه‌یه‌وه نازناوی "نابولیۆ"ی هه‌بووه.\n+ یه‌كێك له‌تایبه‌تمه‌ندییه‌كانی ناپلیۆن ئه‌وه بووه كه له‌پشیله ترساوه.\n+ سه‌رباری ئه‌وه‌ی نزیكه‌ی سێ هه‌زار په‌یجی ئینته‌رنێت باس له‌وه ده‌كه‌ن كه له فه‌ره‌نسا كارێكی نایاساییه ئه‌گه‌ر به‌رازێك ناو بنێیت ناپلیۆن به‌ڵام له‌ڕاستیدا هیچ یاسایه‌كی له‌و شێوه‌یه له‌و وڵاته‌دا بونی نیه.\n+ له‌ساڵی 1996 له‌زیادكردنێكی ئاشكرادا له له‌نده‌ن، تاڵه‌قژێكی ناپلیۆن به 3680 پاوه‌ند فرۆشرا به‌ڵام تاڵه‌مویه‌كی دۆكی وێڵینگتۆن كه كه‌سایه‌تییه‌كی دیاری به‌ریتانیایه ته‌نها 598 پاوه‌ندی كرد.\n+ پزیشكه نه‌شته‌رگه‌ره‌كه‌ی ناپلیۆن هێنده لێهاتوو بووه كه توانیویه‌تی ته‌نها له‌ماوه‌ی 14 چركه‌دا لاقێكی مرۆڤ ببڕێته‌وه.\n+ له‌ساڵی 1795 ناپلیۆن رۆمانێكی رۆمانسی به‌ناوی Clisson et Eugenieه‌وه نوسی، به‌ڵام تا ساڵی 1920 بڵاونه‌كرایه‌وه.\nبەشی پەیوەندیدار هەمەڕەنگ\nMore in this category: « ئه‌وه‌ی له‌باره‌ی كووه‌یته‌وه نه‌تزانیوه\tچۆن بۆنە ناخۆشەكانی لەشمان بە گشتی نەهێڵین »\nHomeهەمەڕەنگئه‌وه‌ی له‌باره‌ی ناپلیۆنه‌وه نه‌تزانیوه


کوردیپێدیا - ئێزدییەکی رزگاربوو: رۆژانە بۆ ماوەی شەش مانگ دەستدرێژییان دەکردەسەرم\n📖 ئێزدییەکی رزگاربوو: رۆژانە بۆ ماوەی شەش مانگ دەستدرێژییان دەکردەسەرم | 🏷 پۆل: کورتەباس | زمانی بابەت: 🏳 کوردیی ناوەڕاست\nئێزدییەکی رزگاربوو: رۆژانە بۆ ماوەی شەش مانگ دەستدرێژییان دەکردەسەرم\nکچێکی ئێزدی رزگاربوو لە دەستی داعش چیرۆکی ئه و نەهامەتی و دڕندەییە دەگێڕێتەوە کە دوای بەدیلگرتن و کردنی بە کۆیلەی سێکس، بە دەستی داعشەوە بەسەریدا هاتووە.\nئه و کچە کە بە ئیخڵاس ناوبراوە، چیرۆکەکانی بوونە مانشێتی رۆژنامە و سایتە بیانیەکان و جیهانیان هەژاندووە.\nئەو تەنیا تەمەنی 14 ساڵ بووه، کاتێک داعش هێرشی کردەسەر کۆمەڵگەکەیان لە باکوری عێراق.\nسەرەتاکانی ساڵی 2014ی زایینی لەگەڵ هەزاران خەڵکی سڤیلی دیکە لە ژنان و مناڵی ئێزدی ئاوارەبوون، ئەوکاتەی کە ئێزدییەکان لە سەرانسەری عێراق ڕووبەڕووی مەترسی دڕندانە دەبوونەوە.\nنزیکەی 50000 کەس لە گرووپی مەزهەبیی و تایەفەگەریی رووبەڕووی توندڕەویی بوونەتەوە، کاتێک کە داعش چیای شنگالی ئابڵوقە دا.\nئیخڵاس هەوڵی راکردنی دا، بەڵام لەلایەن داعشەوە بە بارمتە گیرا و وەکو کۆیلەیەکی سێکس مامەڵی لەگەڵدا کرا.\nلەئێستادا دەربارەی دڕندەیی و بەسەرهاتەکانی خۆی دەدوێت و دەڵێت، زۆر نائومێد بووە و چەندین جار هەوڵیداوە خۆی بکوژێت.\nئیخلاس بۆ بی بی سی رایگەیاندووە، رۆژانە بۆ ماوەی شەش مانگ دەستدرێژیی سێکسییان دەکردەسەرم و هەوڵمدەدا کە خۆم بکوژم.\nداعشێک لە نێوان زیاتر لە 150 کچی ئێزدیدا منی جیاکردەوە، ئەو وەک ئاژەڵێک بە قژی درێژەوە، زۆر ناشرین بوو، وەکو برسییەک دەهاتە بەرچاو، من زۆر ترسام، نەمتوانی سەیری بکەم.\nئیخڵاس سەرئەنجام توانی هەڵبێت، لەکاتێکدا، کە کۆیلەیەکی سێکس بوو، بۆ ئۆردوگایەکی ئاوارەکان گواسترایەوە.\nئیخڵاس وتی چۆن دەتوانم ئەم چیرۆکە بەبێ گریان باس بکەم؟ پێتان دەڵێم کە من لە فرمێسک هەڵهاتووم.\nئەو ئێستا لە ئەڵمانیا دەژی و لە نەخۆشخانەیەکی دەروونی چارەسەر وەردەگرێت و پزیشکەکان دەڵێن، هەوڵدەدەین، کە ژیانێکی ئاسایی بۆ ئایندەی بهێنینەدی.\n➕ ئەم بابەتە لەلایەن: (هاوڕێ باخەوان)ەوە لە: Aug 2 2017 8:56AM تۆمارکراوە\n👌 ئەم بابەتە لەلایەن: (سەریاس ئەحمەد)ەوە لە: Aug 2 2017 8:47PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (سەریاس ئەحمەد)ەوە لە: Aug 2 2017 8:47PM باشترکراوە\n| کاتی ئافراندنی لاپەڕە: 6,208 چرکە!


دەستپێک » خوێــنــدن » سکۆلەرشیپ لەبواری فاشیۆن\nسکۆلەرشیپ لەبواری فاشیۆن\nIn خوێــنــدن, زەمالە, سلایدەر, فرنسا\nئەکادیمیای نێودەوڵەتی فاشیۆن خوێندکارەکان بانگێشت دەکات بۆ سکۆلەرشیپی فولی کرێی خوێندن کە دابینکراوە بۆ پرۆگرامی بەکالۆریۆس وماجستێر\n(IFA Paris)تۆمارکراوە لە (Academie de Paris)لە وەزارەتی لاوان و پەروەردە و لێکۆڵینەوە وەک دامەزراوەیەکی تایبەتی خوێندنی باڵا وە هەروەها هەژمارکراوە لە کامپەکانی فەرەنسا ، ئاژانسی نەتەوەیی فەرەنسا بۆ بەرزکردنەوەی خوێندنی باڵا.\nئەکادیمیای نێودەوڵەتی فاشیۆن وەک کاراکتەرێکی سەرەکی تەنیا بۆ راهێنانی خوێندکاران نیەتەنها وە بۆ پرۆفیشناڵیەکی زیاترە بۆ خوێندکارە بۆ ژینگەی فاشیۆن و بەرهەمهێنانی نایاب لە فەرەنسا وچین و تورکیا وە هەرشوێنێکی جیهان.\n-خوێندکارانی نێودەوڵەتی دەتوانن داواکاری پێشکەش بکەن.\n-سکۆلەرشیپ بەردەستە بۆ خوێندنی پرۆگرامی بەکالۆریۆس و ماجستێر.\n-بۆ ئاستی بەکالۆریۆس سکۆلەرشیپ بەردەستە لە بواری فاشیۆن ودیزاین وتەکنەلۆجیا وە ماجستێر لەبواری دیزاینی فاشیۆنی هاوچەرخ.\n١-بۆ ئاستی بەکالۆریۆس\n-هەموو خوێندکارەکانی ئاستی بەکالۆریۆس پێویستە خوێندنی ئامادەییان تەواوکردبێت.\n-بەلایەنی کەمەوە ١٨ساڵ بن (خوێندکار دەتوانێت پێش ١٨ ساڵی داواکاری پێشکەش بکات بەڵام کاتێک کەدەستی کرد بەخوێندن دەبێت ١٨ ساڵ بێت).\n-ئەوخوێندکارانەی کە نەتەوەیان ئینگلیز نیە پێویستە بروانامەی (IELTS)یان هەبیت بەنمرەی ٥.٥یان زیاتر یاخود تاقیکردنەوەی (TOEFL) بکات ونمرەی ٦٥ یان زیاتر بهێنێت ، وە دەبێت بروانامەی زمانی ئینگلیزی پێشکەش بکات یاخود بیسەلمێنێت کە خوێندنی پێشتری بەزمانی ئینگلیزی بووە.\n-هاندەرێکی بەهێز بێت لە بواری دیزاینی فاشیۆن یان بواری بازرگانی فاشیۆن.\n٢-بۆ ئاستی ماجستێر\n-هەموو خوێندکارەکانی ئاستی ماجستێر دەبیت بروانامەی بەکالۆریۆسیان هەبێت.\n-دەبێت ئاستی بەکالۆریۆسیان هەبێت لە بەرێوەبردنی بازرگانی و مارکێتینگ ومیدیا و پەیوەندی ودیزاینی فاشیۆن لەبواری پەیوەندیداردا.\n-ئەوخوێندکارانەی کە نەتەوەیان ئینگلیز نیە پێویستە بروانامەی (IELTS)یان هەبیت بەنمرەی ٦،٥یان زیاتر یاخود تاقیکردنەوەی (TOEFL) بکات ونمرەی ٧٩ یان زیاتر بهێنێت ، وە دەبێت بروانامەی زمانی ئینگلیزی پێشکەش بکات یاخود بیسەلمێنێت کە خوێندنی پێشتری بەزمانی ئینگلیزی بووە.\n-دەبێت بەلایەنی کەمەوە ١٨ ساڵ بێت.\n-دەبێت بروانامەی ئەمداییان هەبێت.\n-دەبێت بروانامەی (IELTS)یان هەبێت بە نمرەی ٥،٥ یاخود (TOEFL)نمرەی ٦٥ یاخود بیسەلمێنێت کە خوێندنی بەزمانی ئینگلیزی بوبێت.\n2020-08-13 26 0 لێدوانەکانBy: Bilal Mukryan


ئازاد حەمدی: ئەڵێن ، وولات شامی شەریفە. – WTARIKURD\nلە نوسێنیکی ڕۆژنامەنوس ( مشعل السدیری )دا هاتووە ، کەلە شاری (گۆتنبرگ)ی سوید، ئوتێلێک هەیە، بۆئەوەی هەست بەدەروونی هەژاران بکەیت و بزانیت هەژاران چۆن دەژین. کۆمەڵێک ڕۆژنامەی کۆن و جل و بەرگی شڕو کۆن ئەدات بەوانەی دەیانەوێت شەوێک وەک ئەوان هەژارانە بژین، لە شەوانێکی زۆرساردا لە باخچەیەک یان شوێنێکدا دایان ئەنێن.\nهەرچەندە نەزانراوە چەند کەس و وەکێ بەو کارە هەستاوە؟ بەڵام وەکو بەزەییهاتنەوە و هەستکردن بە چۆنیەتی ژیان بەسەربردنی ئەوانە. بەو کارە هەستاوون .\nئەڵێ: ژنێکم دی کە لەسەر شۆستەیەکدا وەکو سواڵکەرێکی بێ پشتوپەنا دانیشتبوو. کاتێک کە ڕوونکردنەوەکەیم خوێندەوە نوسرابوو (تارباها لونین)ـە سەرۆک کۆماری پێشوی فلەندە بووە بۆ ماوەی 12 ساڵ. کە جلی شڕوووڕی لە یەكێک لە شوێنەکانی کۆنە فرۆشان کڕیوە بە مەبەستی ئەوەی خۆی و دەورو پشتی هەست بە چۆنیەتی ژیان و گوزەرانی هەژاران و ئاورەکان ووڵاتەکەی بکەن بەو کارە هەستاوە.\nدەرهێنەری بەریتانیش (لی هالین ) وەکو چاولێکەریەک هەستا بە دانانی پرۆژە یەکی سێ هەفتەیی بۆ زانینی جۆنیەتی ژیانی هاوووڵاتیانی لە سەر شۆستەکانی نویکاسل، بەڵام بەرگەی نەگرت، بە مردوویی دۆزرایەوە کە هەمو لاشەی بەستبوی لە پێش تەواوکردنی هەفتەی یەکەمیدا.\nتومەس بەسەر قارەمانەکانی لەمەڕ خۆمان، پێویستیان بەو جۆرە کارو تاقیکردەوانە نیە، وا ئەزانن هەموان وەک خۆیان تێروتەسەل و لەهیچیان کەم نیە و ووڵاتیش لەهەموو ڕوویەکە شامی شەریفە.


گوایە لە سنورەكانی نێوان عیراق و كوێت بووە هاوپەیمانی نێودەوڵەتی دەنگۆی پەلامارێك ڕەتدەكاتەوە – تۆڕی میدیایی خەڵک\n2020/08/11 - 4:30 PM\nهاوپەیمانی نێودەوڵەتی بەسەركردایەتی ویلایەتە یەكگرتووەكان، ڕوودانی هێرشێك لە نزیك سنورەكانی نێوان عیراق و كوێت ڕەتدەكاتەوە.\nمایڵز كاگینز وتەبێژی هاوپەیمانی نێودەوڵەتی لەو بارەیەوە ڕایگەیاند”ئەو هەواڵانەی لەو بارەیەوە بڵاوكرانەوە، دوورن لە ڕاستییەوە”.\nئەم ڕاگەیاندنەی هاوپەیمانی نێودەوڵەتی لەكاتێكدایە كە سوپای كوێتیش هەواڵی هێرشكردنە سەر یەكێك لە ناوەندەكانی وڵاتەكەی ڕەتكردەوە.\nهەندێك لە میدیاكان و پێگە كۆمەڵایەتییەكان، هەواڵێكیان بڵاوكردەوە كە گوایە لە خاڵی سنوری جریشان لەگەڵ كوێت، هێرشێك ڕویداوە و كاروانێكی ئەمریكایی كراوەتە ئامانج و بەو هۆیەشەوە ژمارەیەك بارهەڵگر و كەرەستەی سەربازی تێكشكێنراون.\nبەوێنە؛ یەكێتی و پارتی لە دوكان كۆبوونەوە


مەسرور بارزانی: دەستكەوتی بەرچاو بەدیهاتوون – تۆڕی میدیایی خەڵک\n2019/12/07 - 8:13 PM\nسەرۆك وەزیرانی هەرێمی كوردستان بەبۆنەی تێپەڕبوونی 100 ڕۆژ بەسەر دەستبەكاربوونی حكومەتی هەرێمەوە ڕایدەگەیەنێت، كە دەستكەوتی بەرچاوومان بەدەستهێناوە و دەشڵێت: “50%ی داهاتی ناوخۆ لەڕێگەی ڕێكخستنەوەی باج زیاد دەكەین”.\nمەسرور بارزانی، سەرۆك وەزیرانی هەرێم لە وتارەكەیدا ئاماژەی بەوەكرد، كە ڕێكاری توندمان گرتۆتە بەر بەرامبەر ئەوانەی بۆ ڕاپەڕاندنی كارەكان لە دامودەزگا حكومیەكان بەرتیل وەردەگرن و چەندین كارمەند و خاوەن كارمان لەكار لاداوە.\nڕاشیگەیاند، كە قۆناغی باشمان بڕیوە و دەستكەوتی باش بەدیهاتوون و بە پشتیوانی خوا و هاووڵاتیان بەردەوام دەبین و چاوپۆشی لە گەندەڵكاران ناكەین.\nئاشكراشی كرد، كە دوای پێداچوونەوەیەكی ورد بە پڕۆژەی چاكسازی لە ئێستادا ئامادە بووە و ڕەوانەی پەڕلەمانی دەكەین بۆ پەسەند كردنی.\nسەرۆك وەزیرانی هەرێم وتیشی، “تا كۆتایی ساڵ 50%ی داهاتی ناوخۆ زیاد دەكەین ئەوەش لەڕێگەی ڕێكخستنەوەی سیستمی باج و ناهێڵین كۆمپانیاكان لە پێدانی باج خۆیان بدزنەوە”.\nجەختیشی، “ئێستا داوامی فەرمانبەران باشتر بووە و دەوامی ڕێكوپێك دەكەن و كاردانەوەی هاووڵاتیانمان بەدەست دەگاتەوە، كە خۆشحاڵن كاروبارەكانیان خێرا ڕایی دەكرێت”.\nسەبارەت بە پەیوەندیەكانی هەولێر و بەغدا، مەسرور بارزانی ئاماژەی بەوەكرد، كە پەیوەندییەكان بەرەو باشتر چوون و دوای دەستبەكاربوونمان ڕاستەوخۆ بۆ دەربڕینی نازپاكی چووینە بەغدا و دەمانەوێت ڕێككەوتنی گشتگیر بكەین و خۆشحاڵانە لەسەر چوار تەوەر لەگەڵ بەغدا گفتوگۆ دەكەین، كە بودجە و دەسەڵاتەكانی هەرێم و ناوچە دابڕێنراوەكان و هێزی پێشمەرگەیە.\nجەختیشی كردەوە، كە هەوڵەكانمان بەردەوامە بۆ ئەوەی بودجەی هەرێم دابین بكرێت تاوەكو مووچەی فەرمانبەران كێشەی نەبێت و جارێكی دیكە تووشی كێشەی پاشەكەوتی مووچە نەبینەوە.\nداواشی لە حزب و لایەنەكان كرد، “ئەم حكومەتە هی هەمووانە و لە كارە چاكەكان هاوكارمان بن و خاڵە خراپ و كەموكوڕەكانمان بۆ دیاری بكەن” و جەختیشی كردەوە، كە لەم دۆخە نالەبارەی ناوچەكە پێویستمان بە یەكگرتوویی و هەماهەنگی زیاترە.\nدەقی وتارێکمان بەبۆنەی تێپەڕبوونی 100 رۆژ کارکردنی کابینەی نۆیەمی حکومەتی ھەرێمی کوردستان،\nكوردی / Kurdi Latini / عربي / Türkçeدەقی وتارێکمان بەبۆنەی تێپەڕبوونی 100 رۆژ کارکردنی کابینەی نۆیەمی حکومەتی ھەرێمی کوردستان، کە تێیدا رۆشنایمان خستە سەر ئەو پێشکەوتنانەی تا ئێستا بەدیھاتوون و ھەنگاوەکانی داھاتوو بەرەو کوردستانێکی بەھێزتر.___Naveroka gotareke me ya bi minasebeta derbasbûna 100 roj kar kirina kabîneya nû ya hikûmeta herêma Kurdistanê, ku têde me balkêşandiye ser ev pêşkeftinên ku niha hatine bidestxistin û pêngavên dahatî yên ber bi Kurdistaneke bihêztir ve.___نص الخطاب الذي ألقيناه بمناسبة مرور ١٠٠ يوم من عمل التشكيلة الوزارية التاسعة لحكومة إقليم كوردستان والتي سلطنا الضوء خلالها على الإنجازات التي تحققت خلال الفترة الماضية والخطوات المرتقبة نحو كوردستان اكثر قوة.___Kürdistan Bölgesi’nin yeni hükümet kabinesinin 100’üncü günü münasebetiyle yaptığımız sunumda, güçlü bir Kürdistan için bugüne kadarki gelişmeler ve gelecekteki atılımlara vurgu yaptık.\nPosted by Masrour Barzani on Saturday, December 7, 2019\nحكومەتی هەرێممەسرور بارزانی\nلاهور شێخ جەنگی: لەپێناو دابینكردنی شایستە داراییەكان، سوورین لەسەر ڕێكەوتن لەگەڵ بەغدا\n2020/08/15 - 1:10 PM\nنرخی دۆلار لە بازاڕەكانی هەرێمی كوردستان بەراورد بە ڕۆژانی ڕابردوو كەمێك دابەزیوە.\nیادگار حەسەن لە كۆمپانیای سەعید كاكی بە (خەڵك)ی ڕاگەیاند، نرخی دۆلار بۆ ئەمڕۆ شەممە 15-8-2020، بەپێی بازاڕی گۆڕینەوەی دراوی بیانی لە شاری سلێمانی 100 دۆلاری ئەمریكایی بە 123 هەزار و 550 دینار مامەڵەی پێوە كراوە.\nبەهۆی ناجێگیری بازاڕ و قەیرانی دارایی و ڤایرۆسی كۆرۆنا لە هەرێمی كوردستان و عیراق، نرخی دۆلار ناجێگیرە، ئەمەش لەكاتێكدایە لە چەند ڕۆژی ڕابردوو نرخی 100 دۆلاری ئەمریكایی گەیشتە 125 هەزار دینار بوو.\n2020/08/15 - 8:38 AM\nنرخی نەوت لەبازاڕەكانی جیهان بەراورد بە ڕۆژانی ڕابردوو كەمێك بەرز بووەتەوە.\nئاژانسەكانی جیهان بڵاویانكردەوە، نرخی نەوت بۆ ئەمڕۆ شەممە، 14ی ئابی 2020 كەمێك بەرز بووەتەوە، بەشێوەیەك نرخی نەوتی برێنت بە 44 دۆلار و 95 سەنت لە بازاڕەكانی جیهان مامەڵەی پێوەكراوە و هاوكات نرخی بەرمیلێك نەوتی خاوی ئەمریكیش بە 42 دۆلارو 23 سەنت مامەڵەی پێوەكراوە.\nخەڵك-بەشی هەواڵ بەڕێوەبەری ڕاگەیاندنی پۆلیسی گەرمیان ڕایدەگەیەنێت، بەتۆمەتی دزیكردن لەپەیمانگایەكی كەلار پۆلیس تۆمەتبارێك دەستگیر دەكات. عەلی جەمال قدووری بەڕێوەبەری...


کوژران و بریندار بوونی دوو کاسبکاری خەڵکی شاری سەقز\n15:46 - 22 بانەمەڕ 2719\nئاژانسی کوردپا: دوو کاسبکاری کوردی خەڵکی شاری سەقز، کەوتنە بەر تەقەی ڕاستەوخۆی هێزە نیزامییەکانی حکوومەتەوە و یەکێکیان گیانی لەدەست دا.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ڕۆژی شەممە، ٢١ی بانەمەڕ، کاسبکارێکی کورد بە ناوی \_"کەیوان ڕەزازادە\_"، تەمەن ٢٥ ساڵ، کوڕی ناسر بە هۆی تەقەی ڕاستەوخۆی هێزە نیزامییەکانی حکوومەتەوە، گیانی لەدەست دا و کاسبکارێکی دیکە بە ناوی \_"عەتا ڕەسووڵزادە\_"، لەو ڕووداوەدا بە سەختی بریندار بوو.\nئەو دوو کاسبکارە سەقزییە، بە گومانی هەڵگرتنی شتومەکی قاچاغ لە جادەی \_"کانی جەژنی\_"، لە لایەن هێزە نیزامییەکانی حکوومەتەوە، تەقەیان لێکراوە.\n\_"عەتا ڕەسووڵزادە\_" کە لەم ڕووداوەدا بە سەختی بریندار بووە، بۆ چارەسەریی پزیشکی ڕەوانەی نەخۆشخانەی شاری سەقز کراوە.\nهێزە ئینتزامییەکان، بەبێ ئاگادارکردنەوەی پێشوو، ئەو دوو کاسبکارە کوردەیان داوەتە بەر دەسڕێژیی گولـلەوە.\nلەو پەیوەندییەدا، ڕۆژی هەینی، ٢٠ی بانەمەڕ، کاسبکارێکی کورد، بە ناوی \_"ئەسعەد بۆرکە\_"، تەمەن ٢١ ساڵ، کوڕی سڵێمان، خەڵکی گوندی \_"سۆغانلوو\_"ی شاری پیرانشار، بە تەقەی هێزەکانی سپای پاسداران گیانی لەدەست دا.\nئەم کاسبکارە کوردە لە شوێنێک بە ناوی \_"خێوەتگە\_"، لە بەرزاییەکانی شاری شنۆ، لە لایەن هێزەکانی سپای پاسدارانەوە تەقەی لێکراوە.


ئاڵوگۆڕێكی چاوەڕوانكراو لەنێوان یوڤنتۆس و ڕیاڵ مەدرید - تۆڕی میدیایی خەڵک\nماسیملیانۆ ئەلجێری، ڕاهێنەری یانەی یۆڤنتۆسی ئیتاڵی، هەوڵدەدات لە میركاتۆی داهاتووی زستانە، یاریزانێكی هێڵی ناوەڕاست دەستەبەر بكات.\nبەپێی ماڵپەڕی (كالیچیۆ میركاتۆ)، ئەلجێری سەرسامە و دەیەوێت دانی سیپایۆس یاریزانی ناوەڕاستی ڕیاڵ مەدرید لە كانوونی دووەمی داهاتوو بهێنێتە ڕیزەكانی یانەكە .\nیوڤنتۆس پلانی هەیە گرێبەستێكی ئاڵوگۆڕپێكردن لەگەڵ مێرنگی ئەنجام بدات كە لەخۆگرتنی سیپایۆس لەبەرانبەر گواستنەوەی ئەدریان رابیۆ یاریزانی هێڵی ناوەڕاستی یانەكە بۆ قەڵای سانتیاگۆ برنابیۆ لەخۆدەگرێت.\nدانی سیپایۆس دوای ئەوەی لە خولی یارییە ئۆڵۆمپییەكانی (تۆكیۆ) تووشی پێكان بوو، لەم وەرزەدا هیچ یارییەكی لەگەڵ ڕیاڵ مەدرید نەكردووە.\nماڵپەڕە ئیتاڵییەكە دەڵێت، كارلۆ ئەنشیلۆتی ڕاهێنەری ڕیاڵ مەدرید، خەونی بە بەستنی بۆندێكەوە بینیوە لەگەڵ رابیۆ كاتێك لە وەرزی ڕابردوو لەگەڵ ئیڤرتۆن كاریی دەكرد.\nچەند زانیاریەک لەسەر فڕۆکە و فڕۆکەوان کە جێی سەرسوڕمانە\nخەڵك- یەكێتی تۆپی پێی فەرەنسا، دوورخستنەوەی عوسمان دیمبلی لە پێكهاتەی هەڵبژاردەی وڵاتەكە كە بەشدارە لە پاڵەوانێتی ئەوروپا 2020، بەهۆی پێكانەوە…\nخەڵك- شاندێكی فەرمی بە نوێنەرایەتی یەكێتی نێودەوڵەتی تۆپی پێ (فیفا) لە شاری بەسرەی باشووری عیراقە و گفتووگۆ لەبارەی زەمینەسازی بۆ سازدانی یارییەكانی…\n15 تەموز 2021 8.45 pm\nخەڵك- عەدنان درجال، وەزیری لاوان و وەرزشی عیراق ڕایدەگەیەنێت، مستەفا كازمی سەرۆك وەزیران، بەڵێنیداوە مینحەی…\nخەڵك- جەماوەریی تۆپی پێ، چاوەڕوانی براوەیەكی نوێی تۆپی زێڕین دەكەن لە كۆتایی ئەمساڵ، ئەمەش پاش بردنەوەی هەڵبژاردنەكانی…


کورد و سوونە چاودێری دۆخی عێراق دەکەن\nلە کاتێکدا دەسەڵات و شەقامی ناڕازی عێراق لە پێکهاتەی شیعەن، تێڕوانینێکی وەها دروستبووە کە شیعە ڕۆڵی دەسەڵات و ئۆپۆزسیۆنیش لە وڵاتەکەدا دەگێڕێت.\nماوەی سێ مانگ و نیوە خۆپیشاندان ناوچە شیعە نیشینەکانی گرتۆتەوە و خۆپیشاندەران داوای گۆڕانکاری لەدەسەڵات و سستمی حوکمڕانیدا دەکەن، ئەوەش لەکاتێکدایە ئەو دەسەڵاتەی کە شەقامی شیعی لەدژی هەستاوە بەدەست هێزە شیعیەکانەوەیە.\nکورد و عەرەبی سونە بەوردی چاودێری ئاراستەی کێشمەکێش و ململانێی نێوان شەقام و دەسەڵاتی شیعی دەکەن، بەوریاییەوە مامەڵە لەگەڵ ئاڵۆزیەکاندا دەکەن، بەڵام هەندێکجار دەشبنە یاریکەری سەرەکی گۆڕەپانەکە.\nئیسماعیل حەدیدی کەسایەتی دیاری عەرەبی سونە، بەدەنگی ئەمەریکای وت"سونە ترسی لەدووبارە بوونەوەی سیناریۆی هاوشێوەی داعش هەیە، کە زەرەرمەندی سەرەکی بوو لەم سیناریۆیە، بۆیە نایەوێت بجوڵێت."\nوتیشی"کورد و سونە لە پاڵ تەماشاکردنی دۆخەکەدا، ڕۆڵی گرنگیشیان هەبووە، بە تایبەت ڕۆڵی سەرۆک کۆمار و بەشداری نەکردنی کوتلە پەرلەمانیەکانمان لە دانیشتنی تایبەت بەدەرکردنی هێزەکانی ئەمەریکادا لەعێراق."\nجەختیشیکردەوە"کورد و عەرەبی سونە پشتگیری خۆپیشاندەرانن."\nهەرچەندە خۆپیشاندان و ناڕەزایەتی شەقامی کوردی و سونی نەگرتۆتەوە، بەڵام سەرۆکایەتی کۆمار بەڕانەسپاردنی کاندیدی کوتلە شیعیەکان بۆ پێکهێنانی حکومەت و پشتگیری کردنی خواستی خۆپیشاندەران، ڕۆڵی لە کێشمەکێشەکاندا هەبووە.\nهەروەک کورد و سونەش لەهەندێک بڕیاری سیاسی و یاساییدا نەچوونە ژێر باری خواستی هێزە شیعیەکان، بەتایبەت لەمەسەلەی بڕیاری دەرکردنی هێزەکانی ئەمەریکادا لە عێراق.\nئەگەرچی دەنگۆی کۆبوونەوەی بەرپرسانی عەرەبی سونە لە وڵاتانی کەنداو بۆ دروستکردنی هەرێمێکی سونە لەچوارچێوەی عێراق لە ئارادایە، بەڵام بەرپرسانی سونە قسەی جیاوازتریان هەیە.\nئیسماعیل حەدیدی، دەڵێت"عەرەبی سونە لەمکاتەدا هەرێمی تایبەت بەخۆی ناوێت، ئەو کۆبوونەوەی باسدەکرێت بۆ گەیاندنی پەیامی ناڕەزایەتی بووە سەبارەت بە دەرکردنی هێزەکانی ئەمەریکا لەعێراق، چونکە ئێمە لەگەڵ ئەو بڕیارەدا نەبووین."\nگەورەترین گرفتی سونەکان لەمکاتەدا، نەبوونی سەرکردایەتیەکی یەکگرتوو و بەهێزە، ئەمە جگە لەوەی شەڕی داعش و بەهێزی شیعە، سونەکانی عێراقی تەواو ماندووکردووە.\nرێبوار هادی ئەندامی پەرلەمانی عێراق لەفراکسیۆنی پارتی، ئاماژەی بەوەکرد هیچ هەنگاوێکی کرداری بۆ دروستکردنی هەرێمی سونە نەنراوە، وتی"بەڵام بەپێی دەستوری عێراق دروستکردنی هەرێمی نوێ کارێکی یاسایی و ئاساییە."\nدەسەڵاتی عێراق کە شەقامی لەدژ ڕاپەریووە، کورد و عەرەبی سونەش بە پێی قەبارەی خۆیان بەشدارن تێیدا، بەڵام ئاراستەی خیتابی نارەزایەتیەکان زیاتر ڕوو لە هێزە شیعیەکانە.\nکوردیش هاوشێوەی عەرەبی سونە بەوردی لە دۆخی عێراق دەڕوانێت، دەیەوێت ئاراستەی ڕووداوەکانی عێراق بۆ بەرژەوەندی خۆی بقۆزێتەوە و بە بێ زیان لێیان دەربچێت، بەتایبەت کە بەشێک لە خواستەکانی شەقام پەیوەندیان بەهەرێمەوە هەیە.\nڕێبوار هادی، روونیکردەوە شیعە زۆرینەی جومگە سەرەکیەکانی دەسەڵاتی عێراقیان لایە، بۆیە ئەوان زیاتر بەرپرسیارن لە گەندەڵی و کەم و کوڕیەکانی عێراق.\nکورد و سونە هەرچەندە هەوڵی خۆدوورخستنەوە لە کێشمەکێشی نێوان شەقام و دەسەڵاتی شیعی بدەن، بەڵام پۆستەکانی سەرۆک کۆمار و سەرۆکی پەرلەمانیان لایە و دواجار نوێنەرەکانیان ناچارن خۆیان بەلایەکدا بخەن.